text:
SIMPHIWE NGUBANE
KULIMALE abagibeli abangu-11 itekisi ebebeyigibele ilala amankeyane emgwaqweni uMangosuthu Highway ngasesibhedlela iPrince Mshiyeni eMlazi izolo ekuseni.
Abezimo eziphuthumayo bakwa-ER24 bafike endaweni yesehlakalo abagibeli betekisi begcwele umgwaqo begquma yizinhlungu. Kube nesiminyaminya ngesikhathi abatakuli namaphoyisa behlanza umgwaqo kuphuthunyiswa nabalimele esibhedlela.
Abagibeli abalimele belashelwe endaweni yesigameko abathathu kubo abebekhala ngezinhlungu entanyeni nasemhlane bathwalwa ngohlaka baphuthunyiswa nge-ambulensi esibhedlela. Abayisishiyagalombili bathole imihuzukwana badluliselwa esibhedlela eMshiyeni beyohlolisiswa.
Abezimo eziphuthumayo bathe imibiko iveza ukuthi umshayeli wetekisi uhluleke wukuyilawula okuholele ekutheni iphaphalaze iyoshayisa unqenqema lomgwaqo ngaphambi kokuthi igingqike ilale ngohlangothi.
Kube nesiminyaminya sezimoto ngemuva kokuvalwa komgwaqo ongenela kuleli lokishi. Lo mgwaqo uvele uyalungiswa. Budebuduze nale ndawo okwenzeke kuyo le ngozi kube nenye ingozi okushone kuyona umuntu oyedwa ngoLwesibili emini.
Le ngozi ilandelwe eduze ngeyemoto yomshayeli ephaphalaze yaphonseka ezihlahleni washona kuFields Hill, ePinetown. Imibiko etholwe endaweni yesehlakalo ikhombisa ukuthi umufi uhlulekile wukuyilawula yabe isingena esihluthu.
Kwesinye isigameko, osebenza kwabacisha umlilo ushelele wakhalakathela eweni ubude balo obunga-mamitha angu-30 eHillcrest izolo. Imibiko yabezimo eziphuthumayo bakwa-Netcare 911 namaphoyisa iveza ukuthi lo wesilisa ulimale ngesikhathi ebhula umlilo obusha ubuhangu-hangu ngabo-4:30 ekuseni.
Kusetshenziswe indiza yamasosha enophephela emhlane kutakulwa lo wesilisa obe esexhunywa imishini yokuphefumula ngaphambi kokuthi adluliselwe esibhedlela iSt Augustine esesimeni esibucayi.
Services


c: text/html

text:
Kushone 4 kuqubuka umlilo
2012-10-03 12:01
Jakarta - Izikhulu zithi ukugcinwa kukawoyela ngokungemthetho esiqhingini esiseSumatra, e-Indonesia, kudale ukugqamuka kwaamalangabi kwashona abantu abane kwalimala inqwaba.
U-Ali Mundakir, okhulumela inkampani kawoyela engaphansi koMbuso, iPertamina, kugqamuke amalangabi ngoLwesithathu ekuseni ethangini ebekugcinwe kulona uwoyela esifundeni iMusi Banyuasin.
Okhulumela amaphoyisa endawo uLieutenant Colonel Djarod Padakova uthe inqwaba yabantu iphuthunyiswe esibhedlela.
- Landela
IzindabaNews24 kuTwitter
- Sapa - AP

robotstxt: allowed

filter: keep


text:
INTATHELI YESOLEZWE
UMENGAMELI Jacob Zuma usephinde wagcizelela ukuthi uzobuya engqungqutheleni yokukhetha ubuholi be-ANC eMangaung ezoqala ngoDisemba 16 sebebumbene njengembumba.
Lokhu kushiwo nguMengameli Zuma ngoLwesibili ngesikhathi emukela umklomelo obizwa ngokuthi yi-King Hintsa Bravery awunikezwe e-Willowvale e-Eastern Cape.
Uthe iziphrofetho zokuthi kuzohlakazeka i-ANC akuyona into entsha njengoba zaqala ngeminyaka yawo-1940 zaphinde zaqubuka futhi ngeminyaka yawo-1960. UZuma uthe ngisho nangama-1970s abantu babelokhu beshilo ukuthi uKhongolose uzowohloka kodwa phinde.
Uthe izitha ze-ANC zenza iphutha lokucabanga ukuthi sekuphelile ngombutho wabantu kanti zishaye phansi uzobuye uqubuke uqine.
UZuma uthe bayakhohlwa ukuthi uKhongolose umbutho wabantu futhi oyiphalamende labo ngakho uyohlala uphila kubantu inqubo nje uma besaphila nabo.
Ubonge wanconcoza ukwamukeliswa umklomelo. UMengameli Zuma uthe ingqungquthela okubhekwe kuyo ngale mpelasonto izobe iyisikhathi esikahle sokuzalwa kabusha kwalo mbutho futhi yisikhathi esikahle sokuba kube khona ubumbano.
Uqinise idolo abantu bakuleli ethi njengoba kuyiwa eMangaung uyethembisa ukuthi kuzoba nenkulumo-mpikiswano eshubile kodwa eyakhayo ezothatha leli lizwe ilifake endimeni yesibili okungeyokulungisa izwe lingabuyeli lapho liphuma khona ekuphathweni ngamakholoni kodwa libe ngumphakathi olawulwa yintando yabantu ezweni lonke.
Uthe izithunywa zizokhetha ubuholi zithathe izinqumo mayelana nenqubomgomo ezothwala elakuleli libheke phambili. UMengameli Zuma uthe uhulumeni uzimisele ngokuqinisa iqhaza nesithunzi sabaholi bendabuko. Ukuphakanyiswa kwamagama abantu okufanele bangenele ubuholi eMangaung kuphele ngoLwesine okuyisikhathi esiyisonto kudlule umnqamulajuqu owawubekiwe.
I-KZN, Free State, Northern Cape, Eastern Cape, North West neMpumalanga iphakamise igama likaMengameli Zuma. Ne-ANCWL nama-MKMVA beseka uZuma.
I-Gauteng, Limpopo, Western Cape ne-ANC Youth League baphakamise igama lePhini likaMengameli, uMnuz Kgalema Motlanthe.
Services


text:
MDU NCALANE
UMBIKO obulindwe ngamehlo abomvu ngenkohlakalo nokukhwabanisa eMkhandlwini uThukela maphakathi neKwaZulu-Natal, ukhishwe maqede wakhungathwa ngomunye umsindo wamaqembu ezombusazwe kulo Mkhandlu. IMeya yalo Mkhandlu, uDudu Mazibuko, izolo ubikele abezindaba ngokuphothulwa kwalo mbiko osuwethuliwe esigungwini esiphezulu naseMkhandlwini wonke ngeledlule. Lolu cwaningo lwajutshwa ngo-2011 wuMnyango wezokuBusa ngokuBambisana neziNdaba zobuHoli boMdabu KwaZulu-Natal, ukuba lwenziwe yinkampani ezimele iMoloi & Kirby, kulandela uxhaxha lwezinsolo zenkohlakalo ngaphakathi ezikhulwini zakulo Mkhandlu.
Okuphambili kulo mbiko yisinqumo esesidla lo Mkhandlu imali engu-R28.8 million ngonyaka sokuphakela abantu amanzi kusetshenziswa amaloli ezinkampani ezizimele nokudla ngenyanga imali engu-R2.4 million. IMeya uMazibuko ithe umbiko uveza ukuthi kuningi okungahambi kahle ngala maloli kuhlanganisa nokuthi kunezindawo abejutshwa kuzona kodwa angalubhadi.
Esitatimendeni esifundelwe abezindaba, iMeya ithe kukhona abangaphakathi kulo Mkhandlu asebeshushiswa.
“Kade silokhu sibikelwa zikhathi zonke ngokuqhubeka kombiko oveze ukuthi kunenkohlakalo nokukhwabanisa. Lolu phenyo luholele ekuboshweni kwabantu abayisihlanu, abathathu babo abangabasebenzi. Lokhu kwaphinde kwabikwa futhi nguNgqongqoshe uNomusa Dube, esiShayamthetho saKwaZulu-Natal ngesikhathi ethula inkulumo yakhe yesabelomali ngoJune 30 nonyaka,” kusho isitatimende seMeya.
Siqhube sathi, phakathi kwabathintekayo ngomunye wabaQondisi abakhulu kodwa owesule esikhundleni ngoNovemba wanyakenye kodwa osebhekene namacala obugebengu.
“Lo mbiko uveza ukuthi kunabasebenzi bangaphakathi abanezinkampani ezenza umsebenzi noMkhandlu njengokuqapha okukhokhelwa imali enkulu ngokweqile kunomsebenzi wabo. Kuyavela nokuthi ezinye izinkampani bezibamba umasipala inkunzi ngokungasebenzi kodwa zikhokhelwe,” kuchaza lesi sitatimende.
Isitatimende siqhuba sithi kunezinqumo ezithathwe wuMkhandlu emhlanganweni wango-Agasti 10, 2012, lapho wethulelwa khona lo mbiko wase unquma ukuthi phakathi kokunye, uMnyango wezokubusa ngokuBambisana nezabaHoli boMdabu noMkhandlu balandele izincomo zombiko, kuqashwe inkampani ezimele yomthetho ezolekelela uMkhandlu kulezi zincomo, kwakhiwe uhlelo lokuqhuba izincomo zombiko, uma kwenzeka kunwetshwe izinsuku kwezingu-21 zokuthatha izinyathelo kwabathintekayo.
Kwanqunywa nokuthi wonke amaqembu afuna ukubona umbiko ophelele aye kuMphathi kamasipala futhi awavumelekile ukuthi awuthathe kumbe bawuphindaphinde.
INFP, ebusa ngokubambisana ne-ANC, kulo Mkhandlu, ithi ibingazi ngalesi sithangami futhi azilona iqiniso izisombululo ezishiwo wuMazibuko.
IPhini leMeya, uMnuz Maliyakhe Shelembe, lithe phezu kokuba bebambisene ne-ANC kulo Mkhandlu kodwa bebengazi ukuthi kunesithangami sabezindaba ngalo mbiko.
“Ngiyabona iMeya ithathe ngemizwa yayo kulolu daba. Bekumele sibonisane ngawo ngaphambi kokuya kwabezindaba njengabantu ababambisene. Sesiyaphoqeka ukuba siphikisane ngoba izinto ezisho kwabezindaba zisethusile ngoba akulona iqiniso ukuthi yizinqumo ezithathwe wuMkhandlu kodwa ziqhamuka naye. Ngisho uSomlomo angangifakazela, nasemaminithini oMkhandlu alowo mhlangano akukho lokhu akushoyo. Sasingeke sazi kahle ukuthi uMkhandlu awunamali sithi akuqashwe enye inkampani ezophenya futhi kube sekuphenyiwe,” kusho uShelembe.
Ne-IFP eyiqembu eliphikisayo kulo Mkhandlu ivumelana ne-NFP.
Ithi iMeya uMazibuko ihlanekezele iqiniso ngalezi ziphakamiso ethi ngezoMkhandlu zibe zingadingidwanga emhlanganweni.
UMnuz Nhlanhla Hadebe, we-IFP, uthi sinye isisombululo esathathwa, ngesokuthi uMkhandlu uwemukele umbiko.
“Sithanda ukukubeka kucace siyi-IFP ukuthi umhlangano owawungo-Agasti 10, 2012, okwethulwa kuwona umbiko wathatha isisombululo esisodwa sokuthi uMkhandlu wemukele umbiko. Ngaphambi kokuphela komhlangano, uSomlomo wathi amakhansela afuna ukucubungula umbiko angaya ehhovisi lemenenja kamasipala ebambile,” kusho uHadebe.
Uqhube wathi bayabungabaza ubuchule babaphenyi njengoba ethi kubukeka sengathi bebeziphendlela inkontileka yomunye umsebenzi wokuqhuba izincomo zabo kulo Mkhandlu.
UHadebe uthi uMkhandlu uyehluleka wukuhambisa izidingo kubantu.
“Kusukela ngo-2011 akukho menenja kamasipala, akukho Nhloko yezaManzi, akukho Nhloko yakwaCorporate Services kusukela ngoFebhuwari 2012 kule yakamuva. Uma ubuka lezi zikhundla nobucayi bazo, asingabazi ukuthi kunyakamali u-2011/2012 ngeke siwunuke umbiko ohlanzekile,” kusho uHadebe.
IMeya uMazibuko ithi amakhansela asedlala umdlalo wepolitiki eshibhile ngoba bebekhona kulesi sithangami kodwa abangaphawula lutho futhi bangaphikisa lutho.
“Ngaphambi kokuba sihlangane nabezindaba sihlanganile namakhansela azo zonke izinhlangano ekuseni sase siya nawo kwabezindaba.
Akekho oke waphakamisa ukungenami ngalesi sitatimende ngoba ngisho kwayena uShelembe ubehlezi eduze kwami akashongo lotho,” kusho iMeya uMazibuko.
Services


text:
GCWALISILE KHANYILE
UMQONDISI Jikelele emnyangweni wezaBasebenzi, uMnuz Nkosinathi Nhleko, okuthiwa angase angene esikhundleni sokuba nguMkhuzi wamaPhoyisa njengoba kuthiwa usekhonjwe indlela uGeneral Bheki Cele, kusolwa ukuthi akanawo ngisho noMatric kodwa wakwazi ukuguqula lo mnyango ngonyaka owodwa nje vo eqokiwe.
UNhleko (osesithombeni) nguyena muntu obhekiwe ukuthi athathe izintambo njengoba kuthiwa uCele usayithola nencwadi emkhomba indlela kodwa ihhovisi likaMengameli lithi isimemezelo sizokwenziwa uma uMengameli Jacob Zuma eselandele yonke imigudu efanele.
Imithombo engaphakathi emaphoyiseni itshele inkampani eshicilela Isolezwe namanye amaphephandana, i-Independent Newspapers, ukuthi kukhona abangahambisani nokuqokwa kukaNhleko noma umuntu wangaphandle ukuthi azophatha amaphoyisa njengoba kukhona asemnkantshubomvu.
UNhleko uyakuchitha ukuthi uzongena kulesi sikhundla kodwa imithombo iyakuqinisekisa ukuthi useke wahlolwa ukuthi uwulungele yini lo msebenzi.
Okhulumela umnyango wezabaSebenzi, uMnuz Musa Zondi, uphikile ukuthi uNhleko uzoyiswa kwesikaKhomishana wathi yinzwabethi nje.
Yize ishayisa amakhala eyokuthi akanawo ngisho uMatric uNhleko kodwa uZondi uthe unaneziqu zeLabour Law azithola eGraduate Institute of Management Technologies.
“Usanda kuphothula iziqu zeMasters kwezokuphatha eNyuvesi yaseLeeds. Lo mnyango wanconywa ngokusebenzisa kahle imali okokuqala ngqa selokhu athatha izintambo,” kusho uZondi.
UNhleko, owaziwa njengosondelene noZuma, unomlando omude noZuma. Ngo-2005 waba ngomunye wabakhulumela uZuma engqungqutheleni iNational General Council ngesikhathi exoshwe nguThabo Mbeki.
Useke waba yilungu le-Judicial Service Commission, nguSihlalo weKhokhasi ye-ANC, nguKhomishana emnyangweni wezokuHlunyeleliswa kwezimilo, yiPhini lemenenja kamasipala kumasipala waseMhlathuze, yiNhloko ebhekele inkohlakalo emnyangweni wezisebenzi zikahulumeni nokuphatha.
Waqala ngokuba yisishoshovu elwela abasebenzi enyunyaneni iTransport and General Workers’ Union engunobhala jikelele.
Ngo-1994 waya ePhalemende kwaze kwaba ngu-2005 kanti ngo-2002 waqokwa ukuba nguSotswebhu we-ANC kodwa wasuswa ngo-2004 kwangena uMbulelo Goniwe.
“Abantu bayaziqagelela nje. Ngiyavuma ukuthi kunamahlebezi nokuqagela kodwa okungasho ukuthi yonke le nto iyiqiniso. Eminyakeni engu-25 sengisebenze ukuphatha abantu futhi kuningi engikuzuzile,” kusho uNhleko.
Services


text:
BAWINILE NGCOBO
UNGQONGQOSHE woMnyango wokuThuthukiswa koMphakathi KwaZulu-Natal, uNkk Weziwe Thusi (osesithombeni) usegxeke isigameko sokushiswa kukagogo waseThobothini eNgwavuma nabazukulu bakhe ngempelasonto.
UNkk Thokozile Tembe (72), nabazukulu bakhe uSlindile Mnguni (11) noSphesihle Nyawo (3) kuthiwa bashe basala bewumlotha endlini abebelele kuyo.
Indodakazi kaNkk Tembe, uNksz Fikile Mnguni itshele Isolezwe emuva kwalesi sigameko ukuthi unina ubengumuntu othanda amakhambi esintu kanti kukhona abese bemsola ngokuthi uyathakatha endaweni.
Uthe akekho oseke weza kubo noma waya enduneni yendawo eyokhuluma lolu daba kodwa bekuyinto ebikhulunywa endaweni yikho besola ukuthi unina ushiswe ngabantu.
UNgqongqoshe uThusi uthe kuyishwa ukuthi abantu basaqhubeka nokulahlekelwa yizimpilo zabo ngalolu hlobo.
“Ukubulawa ngesihluku kwabantu abadala nezingane akunasidingo. Uhulumeni wenza konke okusemandleni ukuqwashisa abantu ngokuhlukunyezwa kwabantu abadala kodwa kuyacaca ukuthi kumele zizame kakhulu kunakuqala ngoba kubukeka sengathi abantu abezwa umyalezo esisuke siwudlulisa,” kusho uNkk Thusi.
Uthe unxusa amalungu omphakathi ukuthi afunde ngezinye izimo ezihlasela abantu abadala uma sebekhulile ezenza ukuthi benze izinto ezingajwayelekile ezibenza basale bedidekile bengazazi ukuthi bakuphi.
“Emasontweni amabili edlule kwatholakala owesifazane osekhulile ezihambela nje edolobheni eMgungundlovu walethwa ehhovisi lami. Kwathi uma kuseshwa kwatholakala ukuthi ubeze edolobheni nendodana yakhe, badukelana, wayengazazi ukuthi ukuphi. Lokhu ngabe kuchaza ukuthi wayesethakatha? Kumele silwe nalolu hlobo lokuhlukumeza,” kuchaza uNkk Thusi.
Amaphoyisa aphenya icala lokubulala nelokuthungela ngomlilo.
Services


text:
Uthishanhloko ulahle amaphepha okuhlolwa ka-matric
2012-10-26 07:46
Johannesburg - Uthishanhloko esikoleni samabanga aphakeme eSoweto, ulahle ibhokisi ebeliphethe amaphepha okuhlolwa kwabafundi baka-matric, kusho uMnyango wezeMfundo eGauteng.
UMnyango uthi amaphepha alahlekile ngaweSayensi, kuthiwa uthishanhloko ubewabeke phezu kwemoto ngesikhathi esalayisha enye impahla, ube esewakhohlwa, washaya wachitha engawalayishile.
"Ngesikhathi elayisha enye impahla, amaphepha anemibuzo asale ngaphandle. Ukhohlwe ukufaka ibhokosi emotweni yakhe," kusho isitatimende soMnyango.
Inhlekelele lena yehlele uthishanhloko wasePhefeni Senior Secondary School, e-Orlando West.
Uthishanhloko ubenikezwe omunye umsebenzi wokuqoqa amaphepha ezikhungweni, abafundi kudingakale bahanjiselwe amanye amaphepha.
UMnyango uthi zizohlolisiswa kabanzi izimpendulo zabafundi basezikoleni ezine ezisendaweni, kumanje uthishanhloko umisiwe emsebenzini, kuze kube kuphothulwa uphenyo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kugwetshwe amaphoyisa ngokufa kwabasolwa
2012-08-13 07:49
Durban - Amalungu amabili eSAPS Ulundi Task Team agwetshwe iminyaka engu-34 ebhadla ejele ngokuthumba, ukubulala ngokungenhloso namacala amabili okubulala.
Lokhu kwenzeka ezigamekweni ezimbili ezingafani.
Isigameko sokuqala senzeka ngoMeyi 2009, ngesikhathi oConstable Lucky Khumbulani Mdluli noBonwayinkosi Nxumalo –
namalungu ophiko oluqapha udweshu emphakathini uWarrant Officer Maxwell Nsibande noConstable Nkosinathi Dlamini noThembisani Zulu – bezifikela mathupha kubasolwa abakhonjwa ngoxhaxha lwezigameko ezishaqisayo oLundi naseMelmoth.
Owe-Independent Police
Investigative Directorate’s (IPID) uMoses Dlamini uthe leli thimba laya eNkandla lifuna uNathi Nkwanyana, nowayehlala nentombi yakhe uNonhlahla Ntanzi.
“Babayisa ehlathini, nalapho bahlukunyezwa khona uNkwanyana waze washona."
Esigamekweni sesibili ngoMeyi 29, amalungu alolu phiko aphinde abandakanyeka esigamekweni esaholela ekushoneni kukaLungani Biyela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UKelly Khumalo kwenye edonsa amehlo
2012-11-12 08:08
Johannesburg - Umzwilili we-afro pop nowaphumela obala ngokuthi akasazithinti izidakamizwa, uKelly Khumalo, utholakale ehilizisana nabalandeli bakhe kucaca ukuthi ubukhile emcimbini wamaFeather Awards, eGoli ngoLwesithathu ebusuku.
UKhumalo, nowaduma ngeculo elithi Qinisela, udonse amehlo abantu ngesikhathi eyalela abesifazane ababili abathatha izithombe zakhe edakwe engakwazi nokuhamba ukuthi bazisuse emafonini abo.
Ozibonele, nokhulume neSunday World wangathanda ukuzidalula igama lakhe, uthe uKhumalo waya kulaba besifazane edidizela wakhwela wadilika kubona.
"Nicabanga ukuthi nenzani? Susani lezo zithombe njengamanje!" kuthiwa uKelly wamemeza kanje.
UKhumalo unengane nomculi owalahlwa yicala lokubulala uMolemo Jub
Jub Maarohanye.
Ethintwa uKhumalo unqabile ukuphawula wathi akukhulunywe nemenenja yakhe uSarah Setlaelo.
USetlaelo uthe akukuhle ukuthi abantu behlulele uKelly, wathi uphuze weqisa ngalolu suku, nokho-ke lokho akusho ukuthi unenkinga yotshwala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
LUNGI LANGA
IVELE enkantolo intombazane yaseNdwedwe esolwa ngokuqamba amanga ithi yebelwe ingane ibe ingazange ikhulelwe.
UNolwazi Gumede (17) uvele enkantolo yaseVerulam ngecala lokuqamba amanga emuva kokubika emaphoyiseni ukuthi webelwe ingane. Kulindeleke ukuthi abuyele enkantolo noMashi 5.
Okhulumela amaphoyisa uCaptain Thulani Zwane uthe le ntokazi idedelwe ukuthi ihlale nabazali ibe ihamba leli cala emuva kokuthi ‘yebelwe’ ingane erenki yaseVerulam emasontweni amabili adlule. UZwane uthe abantu akumele bazitshele ukuthi bangaqamba amanga bangaboshwa. Uthe sekukaningi abantu begwetshwa emuva kokuvula icala beqamba amanga.
Ubalule isigameko sokugwetshwa kowesifazane waseFolweni owabika ukuthi wathunjwa ngabesilisa bamvalela endlini ethile eMpangeni kwathiwa akapheke amakhanda abantu.
Kwabuye kwatholakala ukuthi kwakuwuhubhu kabhejane ngoba wayezikipitele nendoda. Wagcina ngokuboshwa.
Udadewabo kaNolwazi uNksz Cynthia Gumede uthe namanje basamangele ngesenzo sakhe.
Uthe ubengakabachazeli ukuthi yini eyenza ukuthi aqambe amanga ngokukhulelwa.
“Ngigcina ukuba naye ngesonto eledlule ngesikhathi eboshwa ubethi uma ebuzwa ngalolu daba avele akhale. Siphoxekile ngoba sonke besizitshela ukuthi ukhulelwe ngempela,” kusho uNksz Gumede.
Uthe njengomuntu obengahlali nodadewabo uthe uma ebona isisu sakhe izinyanga sezihambile wabona sisincane.
“Kodwa ngazitshela ukuthi abantu abakhulelwa ngokufana abanye baba nezisu ezincane. Manje sengiyabona ukuthi yilezi zidwedwe ayezifaka esiswini akha isisu,” kusho uNksz Gumede.
Uthe udadewabo udedelwe ukuthi ahlale nomzali ebe esaya ecaleni.
UNksz Natasha Ramkisson we-National Prosecuting Authority uthe abantu akumele bazitshele ukuthi bangaqamba amanga bangaboshwa.
“Umuntu owenza lokhu usuke echitha isikhathi samaphoyisa nesabameli. Ngesikhathi amaphoyisa ephenya icala elingamanga kusuke kunamacala angempela okumele aphenywe,” kusho uNksz Ramkisson.
Uthe kuzobhekwa zonke izinhlangothi mayelana naleli cala ngoba le ntokazi isencane.
Services


text:
Limlahlile uMngeni elokubulala uDewani
2012-11-19 14:01
Cape Town - Ijaji eNkantolo eNkulu eWestern Cape liqale ukufunda isinqumo ecaleni lokubulawa komshadikazi u-Anni Dewani, owabulawa ezobungaza umshado wakhe kuleli laseNingizmu Afrika, edolobheni laseKapa.
UXolile Mngeni, 25, uvele ngaphambi kukaJaji Robert Henney, ubelokhu ezimboze ubuso ecashela abezindaba abakade bezama ukumthwebula.
Lona uliphike kwaze kwaba sekugcineni leli cala.
UDewani wathunjwa, wabanjwa inkunzi ngaphambi kokuthi abulawe elokishini iGugulethu, mhlaka-13 Novemba 2010.
Wabe ekuleli nomyeni wakhe uShrien, kukholakala ukuthi umyeni kaDewani nguye owakhanda itulo lokuthi abulawe.
Efunda isinqumo ujaji, uthe kumele abantu bakhumbule ukuthi uShrien Dewani akakathweswa amacala futhi abukho ubufakazi obumkhomba ngqo kuleli cala.
Abanye abasolwa uMziwamadoda
Qwabe nomshayeli uZola Tongo, bavuma leli cala base begwetshwa.
UMngeni ube esegojelwa yicala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24
- SAPA


text:
Linqatshelwe ibheyili iphoyisa ngelokubulala
2012-10-09 08:18
Durban - Iphoyisa elinguConstable Mthokozisi Elvis Mthethwa, 26, osebenzela esiteshini saseMkhuze, unqatshelwe ibheyili eNkantolo yeMantshi yaseThekwini.
UMthethwa usolwa ngamacala amabili okubulala uMbalenhle Mngadi nengane yakhe ayeyikhulelwe, nokuzama ukubulala usana olunezinyanga ezinhlanu.
Ngokwalowo okhulumela i-Independent Police Investigative Directorate (IPID), uMoses Dlamini, kusolakala ukuthi uMthethwa, nowayengasebenzi ngoMgqibelo ebusuku, wayehamba kuBarrow Road, eCato
Manor nabangani bakhe abathathu ngesikhathi kuqhamuka amadoda amabili, kwaqubuka ingxabano.
“Kusolakala ukuthi uMthethwa wabe esehosha isibhamu sakhe wadubula.
“Kwadubuleka owesifazane, 18, owayemi eceleni, uMbalenhle Mngadi, nowayenezinyanga eziyisishiyagalombili ezithwele," esho.
Waphuthunyiswa eKing Edward hospital nalapho ashonela khona.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Ugwetshiwe owabulala intombi yakhe
2012-10-12 10:04
Pretoria - Ugwetshwe iminyaka eysishiyagalombili owesilisa owabulala intombi yakhe wase elahla isidumbu sayo emgqonyeni, wase esikhiphela ngaphandle kanye nomunye udoti.
Ijaji lasePitoli lithe umshushisi owamiswa uGeoffrey Maponya bekumele athole isigwebo esithe xaxa kunalesi ihhovisi lezokushushiswa komhpakathi elivumelene ngaso.
Liqhuba ngokuthi isigwebo esingaka asimufanele neze umuntu owabulala, njengoba uMaponya alahlwa elokubulala uPrecious Sibanda, 22, kubika iPretoria News.
USibanda washona ngemuva ngokushaywa ngamaqindi, wakhahlelwa wase enklinywa ngaphambi kokucinwa ngoplastiki.
UMaponya watshela inkantolo ukuthi wayengaqondile ukubulala uSibanda, wathi wamfaka uplastiki ekhanda ngoba esaba ukumbuka ebusweni eseshonile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Amaqembu aphikisayo awachazekanga ngekaZuma
2013-02-15 08:35
Chantall Presence noJacques Keet, Sapa
Cape Town - Amaqembu aphikisayo kuleli athe awachazekanga neze ngenkulumo kaMengameli Jacob Zuma ebibhekiswe esizweni, nayithule ngokuvulwa kwePhalamende ngoLwesine kusihlwa.
Umholi weDemocratic Alliance uHelen Zille uthe uZuma "udlale ngethuba".
"Umengameli ugxile ezintweni ezifanele - imisebenzi, ikakhulukazi ukungasebenzi kwentsha, ezemfundo, ubugebengu, ezempilo nokuthuthukiswa kwezindawo zasemaphandleni.
"Ukusho konke ebesifuna ukukuzwa, kodwa wangaqhamuka namasu amasha okubhekana nezingqinamba."
Umholi we-African Christian Democratic Party uKenneth Meshoe uthe akukho abuye nakho kule nkulumo.
"Uma ukhuluma ngokuqeda nya ngenkohlakalo kodwa ungasho lutho ngeNkandla, kusobala ukuthi awuzimisele ngokuxazulula izinkinga."
Umengameli weNkatha Freedom Party uMangosuthu Buthelezi uchaze inkulumo kaZuma njengenkulumo "ebithule".
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Akuqashelwe uZuma - ANCYL
2012-11-16 16:28
Johannesburg - Uphiko lwentsha ye-African National Congress eLimpopo luthi alukutholi ukuphumula ngokuphawula kukaMengameli wezwe uJacob Zuma, ophawule wathi wazikhokhela yena imali yokulungiswa komuzi wakhe oseNkandla.
"I-ANCYL iyakhathazeka ngokuphawula kukaMengameli uZuma ophawule ePhalamende wathi uyazikhokhela imali yokulungiswa komuzi wakhe...Siyacela zonke izinhlaka ze-ANC zimqaphele uma ekhuluma, sikholwa wukuthi akasakufanele ukuhola iqembu,"kusho umkhulumeli wophiko esifundazweni uKlaas Mabunda, esitatimendeni.
UMabunda uthe i-ANCYL ikhathazekile ngesamba semali ekhokhwa wuZuma, nyanga zonke, ekhokhela izindleko zokulungiswa komuzi wakhe.
UZuma uzwakalise ukuthukuthela kwakhe ngemibiko ethi uhulumeni uzokhipha isamba esilinganiselwa ku-R200
million, kulungiswe umuzi wakhe.
"Sonke lesiya sakhiwo sizilungisele thina njengomndeni, akusiyo imali kahulumeni," kusho uZuma ephendula amalungu ePhalamende akade empheka ngobhojwana.
UMabunda uphinde wagxeka uNobhala Jikelele weSA Communist Party uBlade Nzimande, ophakamise ukuthi kube nomthetho ozovikela uZuma uma edelelwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Usomabhinisi nephoyisa kwelokukhwabanisa
2012-04-10 16:59
Durban - Usomabhizinisi waseThekwini uThoshan Panday kanye nesikhulu samaphoyisa uCaptain
Aswin Narainpershad, bavele kafushane ngaphambi kweNkantolo yeMansthi eThekwini ngoLwesibili.
Abasolwa babhekene necala lenkohlakalo kanti uPanday, ugqunywe esitokisini kuze kuba ubuyela enkantolo mhlaka-13 Ephreli.
UNarainpershad,udedelwe ngebheyili ka-R20 000 kanti uzobuyela enkantolo mhlaka-26 Julayi.
Abasolwa baboshwa kanyekanye besolwa ngokwakha itulo lokwenza inkohlakalo nokukhwabanisa.
UMshushisi woMbuso uDorian Paver uthi abasolwa bagwazela iphoyisa uCaptain Kevin Stephen ngesamba esingu-R1 million. Lesi sehlakalo senzeke kusukela ngenyanga kaDisemba nyakenye kwaze kwaba yinyanga kaMashi kulo nyaka.
– "Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela IzindabaNews24 kuTwitter (@IzindabaNews24).
- SAPA


text:
INigeria iqothe 35 weBoko Haram
2012-09-25 08:07
Abuja - Umbutho wezamasosha eNigeria usubike ukuthi usubulale amalungu angu-35 eqembu lezihonga, iBoko Haram, abopha amanye ngesikhathi kunempi yezulu lezandla eDamaturu ebusuku.
IBoko Haram, nefuna ukubusa endaweni esenyakatho neNigeria nokungeyamaSulumane, isisolwe ngokufa kwabantu abangaphezu kuka-1 000 kusukela ukuhlasela kwayo kwakhula ngo-2010.
"Lokhu kuhlasela kuqhubeke ubusuku bonke bangeSonto nangoMsombuluko ekuseni," kusho okhulumela iJoint Task Force (JTF) u-Eli Lazarus.
- Landela
IzindabaNews24 kuTwitter
- Reuters


text:
ABANINGI bazitshela ukuthi isipho esibizayo yiso esingajabulisa omama babo njengoba kugujwa usuku lomama ngeSonto kodwa ucwaningo luveza ukuthi omama abafune bukhazikhazi, bazifunela ukwaziswa nje kuphela.
Lolu cwaningo oluzimele olwenziwe yinkampani iProcter and Gamble luveze ukuthi omama abafune micikilisho nabukhazikhazi bezipho ezibizayo kodwa bafuna abantwana babo ukuthi bakwazi ukubabonga ngakho konke ababenzela kona.
Kulolu cwaningo bakhulume nomama abangu- 3 000 emazweni angu-12.
Le nkampani isanda kuqala umkhankaso womhlaba wonke wokubonga omama, obizwa ngeThank You Mum, okuhloswe ngawo ukubonga omama kumaLondon 2012 Olympics.
Lolu cwaningo luthole ukuthi omama abaningi baseNew Zealand baveze ukuthi isikhathi esiningi bancamela ukungazithengeli lutho ukuze bajabulise abantwana babo.
Bamisa nezimpilo zabo, bangenzi izinto abathanda ukuzenza ukuze banakekele abantwana babo.
Ngenxa yokuzinikela ekukhuliseni abantwana bancamela ngisho ukungaqhubeki nokuzithuthukisa emikhakheni abayifundele.
Amaphesenti angu-63 alabo ababeyingxenye yocwaningo bathe kunzima ukuba ngumama. Batha babazise kakhulu omama babo emuva kokuba ngomama bona uqobo.
Yize ubukeka umkhulu umsebenzi owenziwa ngomama kuyamangaza ukuthi uma bebuzwa ngabafisa ukukuthola ngalolu suku bathi abafuni okukhulu.
Amaphesenti angu-32 abo athe azifunela ukuthi abantwana babo bathi “ngiyabonga mama” lapho kugujwa usuku lomama.
Services


text:
Ngeke silwe neTanzania - Malawi
2012-08-15 14:04
Blantyre - UMengameli waseMalawi uJoyce Banda uthe angeke kube khona impi phakathi kwezwe lakhe neTanzania mayelana nombango womngcele iLake Malawi, ekubhekeke ukuthi ibe yisizinda sikawoyela negesi.
"Ngisho kungathiwa izingxoxo aziphumeleli, angeke ibe khona impi phakathi kwethu nabafowethu nodadewethu baseTanzania. Zikhona izindlela ezingcono esiyozisebenzisa ukuthola isisombululo."
ITanzania ifuna kumiswe umsebenzi wokuhlanganisa uwoyela, kuqalwe kabusha izingxoxo, inkinga iqale ngonyaka owedlule ngesikhathi iMalawi inika inkampani yaseBrithani igunya lokuzophehla uwoyela.
UBanda ube ngumengameli ngenyangaka-Ephreli ngesikhathi kudlula emhlabeni uMengameli uBingu wa Mutharika, okunguhulumeni wakhe owakhipha imvume.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- AFP


text:
I-BDFM izodiliza abasebenzi
2012-11-27 12:01
Johannesburg - I-BDFM, neshicilela iFinancial Mail neBusiness Day, isixwayise abasebenzi ngokuthi ihlela ukudiliza abanye, ngokombiko weBusiness Report ngoLwesibili.
Le nkampani ngoMsombuluko iveze ukuthi yize izamile ukwehlisa imali eyisebenzisela izidingo, kodwa "kusenzima kakhulu ngasezimalini njengoba kumele yehlise izindleko kulandela ukwehla kwemali engenayo.
I-BDFM ithi izithole isenkingeni "lapho imigomo yokuhweba iqhubeka nokuqina."
Abasebenzi banikezwe ithuba lokuzivolontiyela ukusula emsebenzini, kuthi labo abaseminyakeni engaphezu kuka-55 ubudala bathathe umhlalaphansi ngaphambi kwesikhathi.
Umnqamulajuqu walezi zicelo ungoDisemba 7.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
NONTUTHUKO NGUBANE
IDURBAN Ladies isethubeni elihle lokukhala yemuke nesicoco seSasol League National Championship njengoba iqhathwe namaqembu amaningi aqalayo ukudlala kulo mqhudelwano eqoqweni labo.
Lo mqhudelwano uzoba seThekwini eKing Zwelithini Stadium kusukela ngoJuni 25-30 okokuqala selokhu ibhola labesifazane laxhaswa yiSasol nokubhekwe ukuba iDurban Ladies yenze ezibukwayo.
IDurban Ladies yagcina ngo-2003 ukudla umhlanganiso kulo mqhudelwano owawusePrincess Magogo Stadium usabizwa ngeSanlam League.
Leli qembu liseqoqweni elingahle libe lula ngoba kunamaqembu amathathu afikayo kulo mqhudelwano okuyiMsiphuya Ladies (Mpumalanga), RC Mills (Northen Cape) ne-Als Puk (North West).
Kule minyaka emithathu edlule iDurban beyenza kahle uma iqhudelana namanye amaqembu akwezinye izifundazwe kodwa ibhede ekugcineni.
Iqembu eliphethe isicoco yiPalace Super Falcons okugijima kuyona uPortia Modise noJanine Van Wyk bodumo lweBanyana Banyana. Bona baseqoqweni lesibili kanti namaqembu abaqhathwe nawo awakhombisi ukuthi angabanikeza inkinga.
Kuhlungwa amaqembu izolo, uNomsa Mahlangu, ongusihlalo ebholeni labesifazane. ukubeke kwacaca ukuthi angathanda ukubona iDurban Ladies iwina ngoba izobe idlalela ekhaya.
“Kungayijabulisa inhliziyo yami ukubona iDurban Ladies iwina kulokhu. Basethubeni elihle impela ngoba badlalela ekhaya, angikuboni okungabavimba,” kusho uMahlangu.
Okujabulisayo ngalo mqhudelwano yizihlabani zeBanyana ezizobe zikhona kwazise bonke abadlali beqembu lesizwe kulindeleke babe khona bezomela amaqembu abo ehlukene.
Ngenxa yama-Olympics asesemome kuzobe kungekho ukuphumula kulo mqhudelwano, kusukela uqala kuze kube ngowamanqamu ukuze abadlali beBanyana bakhululeke bathathe uhambo lwabo oluya eGermany lapho bezokhempa khona ngaphambi kokuya eLondon.
Kulo mqhudelwano kuzobe kungenwa mahhala futhi maningi amathuba okusakaza umdlalo wamanqamu bukhoma kuthelevishini yize izingxoxo zisaqhubeka.
Amaqoqo ame kanje:
Group A:
Durban Ladies (KwaZulu-Natal) , Bloemfontein Celtics (Free State), Msiphuya Ladies (Mpumalanga), RC Mills (Northen Cape) ne-Als Puk (North West).
Group B:
Palace Super Falcons Ladies (Gauteng), Cape Town Roses (Western Cape), Kanatla Ladies (Limpopo) neCity Ladies (Eastern Cape).
Services


text:
BONISWA MOHALE
UDINGA noma yiluphi usizo ukuze avikeleke owesifazane waseLamontville ophila impilo enzima yokuhlukunyezwa ngowesilisa obeyisoka lakhe osanda kumgwaza amanxeba ayisikhombisa emzimbeni emhlasela kubo ngoba emphoqa ukuthi babuyelane.
UNksz Wondergirl Zikhali (34), uthi lona wesilisa umhlukumeza nje kade esejele edonsa isigwebo seminyaka engu-15 ngokuphanga, nokubulala kodwa useneminyaka eyisithupha aphuma ejele.
Uthe kusukela emtshele ukuthi ucu alusahlangani entanyeni ngo-Okthoba 7 kulo nyaka, uyamshaya umfikela kubo akasazi okumele akwenze.
UNksz Zikhali uthi usezamile ukubika kwabomthetho kwanhlanga zimuka nomoya, manje usedinga noma yiluphi usizo ukuze aphume kulolu sizi azithola esekulo.
“Sekukaningi isoka lami lingishaya, ngilubika lolu daba kodwa namanje angikasizakali. Njengoba lingigwazile ngoLwesihlanu amanxeba ayisikhombisa ngalivula icala ngibuya esibhedlela ngaphinde ngabika nakumuntu asayina kuyena wezamajele ngoba usasayina njalo, kuyaziwa ukuthi ukuphi kodwa akukho okwenzekayo. Uvele angifonele angisabise yize ngibikile,” kusho uNksz Zikhali.
Uthe kuyimanje uyesaba ngoba le ndoda edume ngelikaMajuba elokishini iyamsabisa imtshele ukuthi uzowukhomba umuzi onotshwala njengoba engalesuli icala.
“Ngicela usizo emaphoyiseni nasezikhulwini zamajele ngoba sengiphilela ithuna manje. Bekusongwa i-16 days of Activism for no-Violence against Women and Children njengamanje kodwa mina angivikelekile ngiyashaywa, ngiyagwazwa nabantu okumele bangivikele abangisizi ngalutho,” kusho uNksz Zikhali.
Uthe isoka lakhe lineminyaka eyisithupha laphuma ejele kanti lisasayina namanje kodwa nabo abasejele abamsizi uma ebachazela ngokuthi liyamhlukumeza.
Esitatimendeni esithunyelwe ngu-Colonel Jay Naicker wamaphoyisa esifundazweni ukuqinisekisile ukuthi kuphenywa icala lokushaya ngenhloso yokulimaza kanti bekungakaboshwa muntu njengoba kusaqhubeka uphenyo lwamaphoyisa.
Uthe uma umphenyi wecala ehlabe ikhefu icala liye lidluliselwe kuzakwabo okhona osuke ezolibhekelela kuze kuba uyabuya loyo osuke esahambile.
“Icala lokushaya ngenhloso yokulimaza lingavulwa kunoma yisiphi isiteshi futhi abasuke bevule leli cala bayahlonishwa banakekelwe. Ngicela ummangali akhulume nomphathi siteshi uma engeneme ngendlela icala lakhe eliphethwe ngakhona. Sizokwenza konke okusemandleni ukumsiza,” kusho uColonel Naicker.
Services


text:
LUNGI LANGA
AMALUNGU esiShayamthetho saKwaZulu-Natal aphuma emaqenjini aphikisayo awanelisekile ngencazelo kaNgqongqoshe wezeMpilo esifundazweni ngokusebenzisa kwakhe indiza enophephela emhlane okukholakala ukuthi yayingasebenza ukusindisa umndeni owashona engozini.
La malungu athi kusazofanele achaze kabanzi uDkt Sibongiseni Dhlomo (osesithombeni) ngoba okwamanje akakasho lutho. Ilungu lePhalamende le-DA uMnuz Mark Steele, uthe uDhlomo ubengakabaphenduli njengamalungu ekomiti kodwa bayibonile incazelo yakhe emaphephandabeni.
“Ayenele lento ayishilo futhi ayikhombisi ukuthi yini eyayibalulekile ekuyeni kwakhe eMkhanyakude. Sifuna asinike incazelo ephelele futhi eshoyo ukuthi wayehambelani ngale ndiza,” kusho uSteele.
Ilungu le-IFP uNkk Usha Roopnarain, uthe encazelweni kaDhlomo akukho okusho ukuthi isimo ayesiphuthuma sasihlobene nezempilo.
“Ubengathatha umshayeli wakhe baye eMkhanyakude bekungabizi ukuthi aze athathe indiza enophephela emhlane okwaziwa ukuthi isetshenziselwa izimo eziphuthumayo zezempilo,” kusho uNkk Roopnarain.
USteel uthe basaqhubeka nesinqumo sabo sokunika uMnyango wezeMpilo izinsuku ezingu-14 ukuthi unabe ngokwakuyokwenziwa uDhlomo ehamba ngale ndiza.
Services


text:
Johannesburg - UNgqongqoshe wezokuPhepha koMphakathi e-Eastern Cape uHelen Sauls-August usenxuse ukuba kuphele ukubulawa kwamaphoyisa kulandela ukutholakala kwephoyisa libulewe emzini walo ngeSonto.
"Lokhu kuyishobolo nje, sicela ukuthi amaphoyisa alusukumele lolu daba ukuze kuzoboshwa abenzi bokubi," kusho uSauls-August ngoMsombuluko.
"Lokhu kubulawa kwamaphoyisa ngeke kudambise imizamo yethu yokulwisana nobugebengu."
Leli phoyisa litholakale linamahlandla amathathu okudutshulwa esifubeni, kwebiwa isibhamu salo somsebenzi, kusho ihhovisi likaSauls-August.
Leli yiphoyisa lesithathu ukubulawa kulesi sifundazwe kuleli sonto eledlule.
Ezigamekweni zangaphambilini kubulawe iphoyisa kwaCentane naseNgqeleni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
SAPA


text:
Kushone isisebenzi efemini eThekwini
2013-01-17 16:26
Durban - Sekushone umsebenzi wasefemini KwaZulu-Natal, kusho abahambisa usizo oluphuthumayo ngoLwesine.
Okhulumela abakwaNetcare 911 uChris Botha, uthi umsebenzi odabuka eZimbabwe, ubesebenza ngomshini odinga amandla, uthi umshini umphendukele wamlimaza wase eshona.
Isisebenzi sishone ngaphambi kokuthi kufike abahambisa usizo oluphuthumayo, kusho uBotha.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
SIMPHIWE NGUBANE
UMNYANGO wezokuHlunyeleliswa kweziMilo kuleli uyaziqhelelanisa nesigameko okusolwa kuso owesilisa obesanda kuphuma ejele ngoshwele kaMengameli Jacob Zuma okuthiwa wadlwengula owesifazane osekhulile (94) KwaSwayimane.
Kulesi sigameko esingundabamlonyeni kusolwa lo Mnyango ngokudedela kwawo “izigebengu” ejele eziphenduka inkinga uma sezibuyiselwe emphakathini.
Umsolwa uNtuthuko Ndlela (28), owayeboshelwe icala lokuntshontsha edonsa isigwebo sezinyanga eziyisithupha eseyiqedile ingxenye yaso, naye waphuma ngaphansi kwalolu hlelo.
Iziboshwa ezingu-19 000 okwasekusele kancane ziqede izigwebo zazo zadedelwa ngaphansi kohlelo iSpecial Remission phakathi kuka-Ephreli noJulayi walo nyaka. Akuphelanga zinsuku ezingaki ngaphambi kokuthi ezingu-114 ezazidedeliwe zaphinde zaboshwa.
Abe-Institute for Crime Prevention and Reintergration of Offenders nabo bagxeka lo Mnyango ngokungabi nezinhlelo ezisezingeni zokuhlumelelisa izimilo abasuke begwetshiwe.
Izinsolo zokubuyisela izigebengu emphakathini zichithwe njengento engekho futhi engamampunge yiPhini laKhomishane wezamajele kuzwelonke uMnuz James Smallberger.
USmallberger uthe bebeqale babheke ubucayi becala umuntu alenzile nokuthi usedonse isikhathi esingakanani ejele ngaphambi kokuthi bathathe isinqumo sokuthi usengadedelwa noma cha. Uthe ngaphambi kokuthi badedele isiboshwa bebeqala basenzise uhlelo lokuhlumelelisa isimilo saso.
“UNdlela wagwetshwa ngoFebhuwari walo nyaka wahlala izinyanga ezintathu nezinsuku ezinhlanu ngaphezulu ejele njengoba eze wakhishwa ngaphansi kwalolu hlelo ngoMeyi. Siqale samenzisa izinhlelo zokumhlumelelisa isimilo olwenziwa ngabantu abagwetshelwe amacala okuntshontsha,” usho kanje.
USmallberg ube esegxeka umndeni kamsolwa nomphakathi ngokungamukeli kwabo uNdlela ngesikhathi ephuma ejele ethi lokhu kuvame ukwenza umuntu ophuma ejele azizwe engasamukelekile futhi kungaba nomphumela ongemuhle ekugcineni.
“Ngabe sikhuluma okunye hhayi indaba yokudlwengula ukube abakwaNdlela bayamukela indodana yabo iphuma ejele futhi bayakha. Kodwa bayiduba base bejaha ukugxeka lo Mnyango njengoba isisolwa ngokudlwengula manje.”
Lo msolwa ungaphakathi ejele manje emva kokuthi iNkantolo yeMantshi eNew Hanover ngesonto eledlule imnqabele ibheyili.
Services


text:
Kuzobe kuboshelwe koweJazz Festival
2012-01-30 12:48
Cape Town - Kulindeleke ukuthi umzwilili emculweni we-Afro-Jazz, uZamajobe, abe yingxenye yabazobe beshiyelana inkundla koweCape Town International Jazz Festival, kubika iSowetan.
UZamajobe, nowaqala ukugqama ngesikhathi engenele uhlelo lokuvundulula amakhono iSouth African Idols ngo-2003, nalapho akwazi khona ukuba ngomunye wabahlanu abahamba phambili, useke wanyamalala isikhathi eside kwezikaqedisizungu kulandela ukukhipha ama-albhamu amabili enza kahle kakhulu.
Kodwa, ngesontl eledlule umenyezelwe njengomunye wabazonandisa kulo mcimbi waminyaka yonke, nobandakanya abaculi baphesheya okubalwa uMarcus Miller, uPatti Austin neqembu laseJamaica iThird World.
Kanti abakuleli kubalwa uZahara, uHip-hop pantsula, uHerbie Tsoaeli, uLindiwe Suttle, Unathi Msengana noZakes Bantwini.
"ICape Town International Jazz Festival akuyona kuphela eyokujabulisa izihlwele, kepha iqinisekisa ukuthi ezamaciko zigcinwa ziphila kuleli," kusho uNgqongqoshe webuCiko namaSiko uPaul Mashatile.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
MINENHLE MKHIZE
Ebika eseGoli
UKAPUTENI we-Orlando Pirates, uLucky Lekgwathi, uvuma eyomqansa ohlalele ezakhe ngemuva kokuqhathwa neSuperSport United ku-semi final yeMTN 8.
Ekhuluma neSolezwe, ulekgwathi akazange akufihle ukuthi kuzomele bawuyeke umkhuba wabo wokushaya amagoli ngasekuphelini komdlalo uma bezimisele ukudlula kuSuperSport engompetha beNedbank Cup.
“Usihlalo (Irvin Khoza) usidonse ngendlebe ngokuwina imidlalo ngemizuzu yokugcina. Sisebenza kanzima ukugwema isimo esifuze leso. Emdlalweni weSuperSport sizozama ngayo yonke indlela ukunqoba umdlalo ngokushesha. Siqhathwe neqembu elinzima, iSuperSport United, ebukeka ibuyelwa yifomu emiqhudelwaneni yemikhulumajezi nebisiyaziwa njengeqembu eliwina iligi,” kusho uLekgwathi.
“ISuperSport iyona ezomela elakuleli kuCaf Confederations Cup kanti thina silimele kuChampions League. Lokho kukodwa kusidweba sicace isithombe sokuthi sibhekene nomqansa. IPirates ibambisene futhi idlala njengeqembu, okuyinto esizoyidinga emdlalweni weSuperSport.”
ISuperSport iyona ezoqala ukudlala ekhaya ngempelasonto ka-Agasti 18-19. Umlenze wesibili uzodlalwa ngo-Agasti 25-26. IMoroka Swallows itonyulwe neMamelodi Sundowns komunye umdlalo.
Ngesizini edlule iBucs ishaye iMamelodi Sundowns kuma-qaurterfinal alo mqhudelwano esiwunqobe kabili kulandelana.
“Njengoba kuyithina esivikela lesi sicoco ingcindezi esemahlombe ethu inkulu kakhulu ngoba wonke amaqembu afuna ukusishaya. ISuperSport siyishaye kabili emidlalweni yeligi ngesizini edlule ngakho angicabangi ukuthi izosivumela kalula ukuthi siphinde siyishaye. Kuzoliwa kodwa ekugcineni yithina okumele siphume nomphumela ozosikhomba kowamanqamu. Lesi sicoco sifuna ukusigcina kube ngesethu unomphelo. IPirates yiqembu eliqopha imilando, nakulokhu sibheke ukwenza okufanayo,” kusho uLekgwathi.
EZimnyama zizibekisele indawo kweyandulela eyamanqamu ngokuguqisa iBloemfontein Celtic ngo 1-0 wegoli lika-Andile “Gattuso” Jali emdlalweni obungoLwesihlanu ebusuku e-Orlando Stadium. Ngakolunye uhlangothi ezikaGavin Hunt zithele othulini iFree State Stars ngo 2-1 ePeter Mokaba Stadium ngoMgqibelo.
UThabo September, ohola umkhumbi weSuperSport United, uthe ayibafaki nakancane itwetwe iPirates.
“Asiyisabi iPirates, uma kunjalo kungamele singangeni ngisho enkundleni. Khona siyazi ukuthi baqoqa kwasani kulezi zinsuku. Iqembu elihlanganiswe ngumqeqeshi wethu, uGavin, ngiyalethemba ukuthi lizokwazi ukumelana nobunzima bePirates. Ngeke kube lula ukushaya iqembu elivikela isicoco. Ngesizini edlule basishaye kabuhlungu ngemizuzu yokugcina. Kulokhu kumele sidlale kuze kuphele isikhathi sikanompempe singenzi iphutha langesizini edlule. Okunye okumele sikuqikelele wukuthi asidedeli goli ngomlenze wokuqala,” kusho uSepthemba. ISuperSport sekunesikhathi yagcina ukuthatha lesi sicoco. Isigcine ngo-2005 sisabizwa ngeSAA Super 8 isaphekwa nguPitso “Jingles” Mosimane.
“Sifuna ukuqhubeka nesigqi esisithole ngokudla iNedbank Cup. Kuhle impela ukuthi siqhathwe nePirates ngoba yiwona amaqembu okumele sizihlole ngawo njengoba siyodlala e-Afrika ngonyaka ozayo. Uma ufuna ukuba ngumpetha kumele udlale namaqembu anjengoPirates,” kusho uSeptember.
Services


text:
Uboshiwe owetulo lokubulala unina
2012-11-29 10:02
Durban - INkantolo yesiFunda eThekwini ichaze indlela umphakathi onengeke ngayo ngokwanda kwezehlakalo zokubulawa kwabazali yase ishova ejele u-Astrid Tavira, 20, olahlwe yicala lokwakha itulo lokubulala unina, kubika iThe Mercury.
UTavira walahlwa yicala ngenyanga kaSepthemba, ngemuva kokutholakala enecala lokwakha itulo lokubulala unina uFreda.
Umama, 50, wadlwengulwa wase eklinywa esemzini wakhe, ngo-Agasti ngonyaka owedlule, isoka likaTavira uWaleed Karriem, 34, ophinda abe ngumzala wakhe, wavuma leli cala lokubulala wase egwetswa udilikajele.
Ekuvumeni kwakhe icala, watshela inkantolo wathi uTavira wakha itulo ngoba efuna ifa likanina, bese ekhokha izikweleti zakhe.
UTavira uthe wavuma wathi "yebo " ngesikhathi isoka lakhe libuza ukuthi uyafuna yini libulale umama wakhe, uthe wabe ecabanga ukuthi liyadlala.
“Umama wakho wadlwengulwa wabulawa, wawumazi uKarriem ukuthi ungumuntu onodlame kodwa awenzanga lutho ukusiza umama wakho. Umphakathi ukhathele yizingane ezibulala abazali, ufanelwe yizigwebo esiqinile," kusho iMantshi uNanette Otto.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
SIMPHIWE NDWANDWE
KUSHIYE imibuzo ukubonakala enkantolo yaseThekwini kwalowo owayenguMkhuzi wamaphoyisa kuleli owaxoshwa, uMnuz Bheki Cele (osesithombeni), obeyokweseka amaphoyisa angu-18 akwaKito aboshwe ngoLwesithathu ngezinsolo zokuba ngomashayabhuqe.
UCele utheleke eNkantolo yeMantshi yaseThekwini ehamba yedwa waqonda lapho kuzoqulwa khona icala lala maphoyisa.
Yize uCele ekhiphe isitatimende ngemuva kokubonakala kule nkantolo lapho ebecacisa khona ukuthi weseka la maphoyisa ngoba engumuntu owejwayelekile oweseka umsebenzi abewenza wokulwa nezigebengu ezingenanembeza, i-DA imhlabe yamhlikiza.
USihlalo weDA esifundazweni, uMnuz Sizwe Mchunu, uthe sekuyikhathi sokuthi uCele aphumele obala angalokhu ecasha ngesithupha atshele izwe ukuthi uhlanganiswa yini nabantu abasolwa ngobugebengu.
“Akuqali manje ukuthi uCele ahlanganiswe nabantu abasolwa ngobugebengu noma abathinteka emacaleni abucayi. Sizokhumbula ukuthi igama lakhe lathinteka kusomabhizinisi uMnuz Sfiso Zulu. Wabuye wabonakala futhi kuyo leya nkantolo eyokweseka umndeni wakwaMpisane obhekene namacala athinta intela,” kusho uMchunu.
Uthe leli qembu likholwa wukuthi kukhona okufihlekile okuhlanganisa uCele nabasolwa ngobugebengu lase linxusa ukuthi aphumele obala asho ukuthi unabuhlobo buni nabo.
UMchunu uthe bakhathazekile ngoba lokhu akwenzayo kuthumela umyalezo oshayisanayo emphakathini njengoba ayekade ephikisana nobugebengu esenguKhomishana kodwa muva nje uphuma engena ezinkantolo eyokweseka abantu abasolwa ngobugebengu.
Echaza ngokubonakala kwakhe enkantolo uCele uthe akufanele kubhekwe ukuthi naye weseka lokhu ababakwenza kodwa ukholelwa ekutheni umuntu obekwe icala umsulwa aze atholakale enecala yinkantolo.
UCele ucele abantu ukuba baphume ngezinkani ukuyokweseka la maphoyisa waze wagcizelela nokuthi sengathi singanda nesibalo sabajoyina ikhasi le-Facebook elikhombisa ukweseka la maphoyisa asolwa ngokuthela phansi ngenhlamvu kubasolwa ngokungekho emthethweni.
Services


text:
MINENHLE NTOMBELA
UKHALA ngesihluku sokubhaxabulwa ithimba elithi libhekele ubugebengu endaweni yaseThornwood, eMariannhill owesilisa wakule ndawo obezothamela umhlangano womphakathi.
Kumanje uBheki Nxumalo (22), ugodle ingalo ngenxa yokulimala ngesikhathi eshaywa kanzima ngabantu athi kumele bavikele umphakathi.
Echaza ngokwenzeka uthi wayethamele umhlangano womphakathi owawuphathelene nentuthuko ezofika endaweni. Uthi waphuma ngaphandle ehholo eyophuza amanzi wazithola eselandelwa ngamalungu amathathu aleli thimba elibizwa nge-forum.
Uthe omunye wabo uqale ukumhlohla ngemibuzo angayazi okuthe uma ezama ukuphendula baqala bamthelekela.
“Ngababona sebebathathu bengingungile bephezu kwami bengihlanganyele ngingenzanga lutho. Amanye amalungu ale forum avala umnyango ehholo abantu bengakwazi nokungisiza,” usho kanje.
Uthi waze walanyulelwa ngumfowabo omdala owayengaphandle naye abamshaya kodwa bakwazi ukuphunyuka babaleka.
Emuva kokuvula icala lokushawa yila madoda amathathu e-forum, uthi sekuke kwafika abanye balesi sigungu kubo bethi makuxoxiswane ngokwenzekile bazimisele ukumnxephezela uma esula icala.
“Sathi uma sinqaba basitshela ukuthi kukhona okusina kusijeqeza sinomndeni wami. Omunye wathi ngizozithola ngisenkingeni futhi ngizozisola ngokuvula icala.”uchaza kanje.
Uthe selokhu ephume esibhedlela nengalo ephukile akahlezi kahle useyasaba njengoba lamadoda amusabisa aze asabisa nomndeni wakhe.
Amaphoyisa akuqinisekisile ukuthi kuvulwe icala lokushaya kodwa athi akukaboshwa muntu kusaphenywa.
Usihlalo we-forum kule ndawo uMnuz Nimrod Khumalo, uthe uyazi ngokwenzeka kodwa akulona iqiniso eliphelele lokhu okushiwo nguNxumalo.
“Ngiyavuma wathinteka ngezwa nokuthi washawa ngenduku. Kodwa nguye owaphazamisa umhlangano nabangani bakhe. Ngike ngakhuluma naye wangichazela ngokwenzeka,” kusonga uKhumalo.
Services


text:
Kushone amasosha eNigeria
2013-01-21 07:30
Lagos - Kushone amasosha amabili kwathi ayisihlanu alimala ngesikhathi kuqhuma ibhomu e-Okene, eNigeria, kanti ingxenye yawo bekumele atshalwe eMali, kusho okhulumela umbutho.
“Silahlekelwe ngamasosha amabili kwathi amahlanu alimala ngesikhathi kutshalwa isiqhumane endleleni yawo eshaya izimoto abehamba ngazo," kusho uMajor General Bola
Koleoso etshela i-AFP.
UKoleoso uthe la masosha abelungiselela ukuyofaka isandla eMali njengoba amavukelambuso edla lubi.
- Landela
IzindabaNews24 kuTwitter
- SAPA


text:
Ukukhathazeka ngokunyuka kwe-HIV e-Australia
2012-10-17 07:21
Sydney - Ucwaningo lutshengise ukuthi izinga labantu abanesandulela ngculazi linyuke ngo-8% ngonyaka odlule, lagxuma laya ku-50% kule minyaka eyishumi esidlulile, kusho izishoshovu zezempilo nezithi lolu daba ludinga ukusukunyelwa.
Umbiko waminyaka yonke nge-HIV, i-hepatitis nezifo ezisulelana ngokocansi e-Australia utshengise ukuthi zingu-1 137 izigameko ezintsha ezibikwe ngo-2011 -- nokungukunyuka ngo-8.2% kusuka ku-2010.
I-University of New South Wales, nekuyiyona eqoqa izibalo ithe lokhu kunyuke ngengxenye kule minyaka eyishumi eyedlule.
UDavid Wilson, noyisikhulu seKirby
Institute, nguye odalule lokhu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
(also available in French and Japanese; see also translations in other languages)
http://www.w3.org/ -- 24 April 2007 -- I-World Wide Web Consortium (W3C) imemezela ukuvulwa kweHhovisi Layo LaseNingizimu ye-Afrika futhi imema bonke ochwepheshe bakule ndawo ukuba bajoyine umzamo wamazwe ngamazwe wokusungula izimiso zeWebhu ku-W3C. Leli hhovisi liphansi kwe- Meraka Institute, isikhungo esilawulwa i- Council for Scientific and Industrial Research (CSIR) ePitoli, eNingizimu Afrika.
I-W3C imema umphakathi nabezindaba ukuba babe khona emcimbini wokuvula oyoba se-CSIR Convention Centre ePitoli mhla ka-14 May 2007. Abameleli abavela kule mboni nabaholi bezemfundo eNingizimu ye-Afrika bayokhuluma mayelana noBuchwepheshe Bolwazi Nezokuxhumana (Information Communications and Technology [ICT]) futhi abasebenzi be-W3C bayoveza umsebenzi wamuva nje. Uhlu lwezikhulumi kulo mkhosi luhlanganisa nalaba:
Uma ufuna ukubakhona, hambela le ngosi noma uthumele i-imeyili enegama lakho, isikhundla, inkampani nemininingwane yokuxhumana nawe kuDikeledi Moche   kule nombolo +27 12 841 2110.
Hhovisi LaseNingizimu ye-Afrika liphakela indawo echazwa yiZizwe Ezihlangene ne-Southern African Customs Union ngokuthi i- Ningizimu ye-Afrika. La mazwe ahlanganisa iBotswana, iLesotho, iNamibia, iNingizimu Afrika neSwaziland.
INingizimu Afrika iphakathi kwamazwe angu-20 aphambili emhlabeni ekuthuthukisweni kwezokuxhumana nasekusebenziseni i-Intanethi. Uma sicabangela ukukhula okukhulu ekusetshenzisweni koMakhalekhukhwini ne-Intanethi, kunezinkampani zendawo eziningi ezifuna ukubeka isisekelo kule ndawo kanye nasezwekazini lase-Afrika elikhulu. Eziningi zazo ziye zaqaphela ukuthi zingakwazi ukuzuza kakhulu futhi ziqinisekise ukuqhubeka zikhula kuphela uma zisebenzisa izindlela ezintsha zobuchwepheshe bewebhu. Lezi yizo zonke izindlela ezihlobene eduze nomsebenzi we-W3C.
I-Meraka Institute ingxenye ye-CSIR egxile ekucwaningeni nasekuthuthukeni ngaphakathi koBuchwepheshe Bolwazi Nezokuxhumana (ICT). I-CSIR ikhansela lokucwaninga elisekelwa uhulumeni elafakwa kumthetho-sisekelo woMthetho WePhalamede ngo-1945. I-Meraka Institute inabalingani ezinkampanini ezizimele nezikahulumeni, nezikhungo zemfundo ephakeme nezinhlangano ezikanye nazo emhlabeni wonke.
Enye yezinto i-Meraka egxile kuzo uKuvula izindlela ezintsha ku-ICT, okuholela ezintweni ezisetshenziswayo ezibhekelela izinselele zokukhula ezibhekene neNingizimu Afrika, iZwekazi kanye namazwe asathuthuka. Amaphrojekthi ahlanganisa i-National Accessibility Portal (egxile ku-ICT yabantu abakhubazekile nasebekhulile), i-Digital Doorway (i-Minimal Invasive Education), i-Wireless Africa (esezingeni eliyisisekelo eyenzelwe umphakathi) ne-ICT kwezemfundo kakade asebe negalelo elibaluleke kakhulu esimweni se-ICT eNingizimu Afrika.
Loku kugxila kulezi zinto, kanye nobudlelwano obuzinzile i-CSIR enabo kule mboni nasocwaningweni, kwenza i-Meraka Institute kuvele kube yiyo ekhethwayo ukuba iHhovisi le-W3C libe ngaphansi kwayo.
Njengoba amaLungu ayo esebenzela ukubona amandla aphelele eWebhu, i-W3C ibumbana nezinhlangano zendawo ezifisa ukuqhubekisela phambili umgomo we-W3C. AmaHhovisi E-W3C ayasiza ngemizamo yokukhangisa ngezilimi zendawo, anwebe indawo okufinyelela kuyo i-W3C, futhi akhuthaze ukuba namanye amazwe abambe iqhaza eMisebenzini Ye-W3C. I-W3C inamaHhovisi e-Australia; emazweni aseBenelux; eZweni laseChina; eJalimane ne-Austria; eFinland; eGrisi; eHong Kong; eHungary; kwelaseNdiya; kwa-Israel; e-Italy; eKorea; eMorocco; eNingizimu Ye-Afrika; eSpain; eSweden; nase-United Kingdom ne-Ireland.
I-World Wide Web Consortium (W3C) inhlangano yezinkampani eziningana zamazwe ngamazwe lapho izinhlangano ezingamaLungu, abasebenzi abasebenza lapha ngokugcwele, nomphakathi bebambisana ukuze bakhe iZimiso zeWebhu. I-W3C ngokuyinhloko iphishekela umgomo wayo ngokwakhiwa kwezimiso zeWebhu neziqondiso eziklanyelwe ukuqinisekisa ukukhula kwesikhathi eside kweWebhu. Zingaphezu kuka-400 izinhlangano ezingamaLungu ale Nhlangayo yezinkampani. I-W3C ilawula i- MIT Computer Science and Artificial Intelligence Laboratory (MIT CSAIL) eMelika, i- European Research Consortium for Informatics and Mathematics (ERCIM) enehhovisi elikhulu eFrance, i- Keio University eJapane, futhi inamanye amaHhovisi emhlabeni wonke. Ukuze uthole ulwazi olwengeziwe bheka le ngosi http://www.w3.org/


text:
INTATHELI YESOLEZWE
USIVIKELE ngempumelelo isicoco sakhe se-IBF flyweight uMoruti “Baby-face” Mthalane ongqimuze phansi uRicardo Nunez waseMexico ngomzuliswano wesishiyagalombili empini ebingoMgqibelo ebusuku, eRoberto Duran Arena, ePanama City, ePanama.
UMthalane waseLindelani usheshe wayicacisela zisasuka amagqozo imbangi yakhe ukuthi akazile ukuzosinisa amahleza ngesikhathi eyivusa phansi ngenqindi ngomzuliswano wokuqala.
Nokho uMthalane naye uke wavuka phansi ngomzuliswano wesithathu kodwa ngemuva kwalokho ube eseziphonsa zilandelana izibhakela, impi yagcina imisiwe sebelwe imuzuzu emibili ngomzuliswano wesishiyagalombili.
Ukushaya isibhakela esineNkosi phakathi kukaMthalane kusimamise irekhodi lakhe elihle lokuqumba phansi izimbangi ingakapheli imizuliswano engu-12 esuke iliwa.
Uselwe izimpi ezingu-29 washaywa kwezimbili nje vo. Unqobe ezingu-20 ngemingqimuzo yomlalisa phansi ezimpini ezingu-27 asezinqobile. Ibhande le-IBF uMthalane ulinqobe ngoNovemba, 2009. Leli bhade uselivikele kubashayisibhakela abafana noZolani Tete noJohnreil Casimore bobabili abaxhifize ngomzuliswano wesihlanu. Ngonyaka odlule uphinde waziphuzela isobho ngo-Okthoba ebhambabula u-Andrea Sarritzu ngomzuliswano wesikhombisa. Usabhuquziswe phansi nguNkqubela Gwazela noNonito Donaire.
UGwazela wamnenebula ngoSepthemba 2003 kanti uDonaire ikhono lakhe elibatshazwayo njengoba ekewaphatha isicoco se-IBF nese-IBO wambhaxabula ngoNovemba 2008.
UNunez ubeyingozi embi kabi njengoba esanqobe izicoco ezingu-20 ngomgqimuzo womlalisa phansi nomcacamezelo. Ngaphambi kokuthi athole uswazi kuMthalane ubesangqinyuzwe kabili selokhu alwa okokuqala ezingeni elikhokhelayo ngo-2006. Ubesashaywe nguWilliam De Sousa ngoMashi 27 noDrian Francisco ngo-Ephreli, 2010.
Services


text:
ABATHANDI bomdlalo wethelevishini oqwashisa ngokubhebhetheka kwegciwane lengculazi, i-Intersexions bangalindela ukubona uBonang Matheba phakathi kwabantu abasha abazolingisa kulo mdlalo kulandela inhlolokhono esanda kwenziwa.
Ngokwemibiko evele ephephandabeni iSunday Sun, lo methuli wohlelo lomculo iLive ube ngomunye wabakhethiwe ukuyolingisa kulo mdlalo odlala ku-SABC 1 oqwashisa ngezindlela ekusabalala ngazo isifo sengculazi.
Utshele leli phephandaba ukuthi ukulingisa yinto ayekade efisa ukuyenza empilweni yakhe nokuthi uyakuthokozela ukuthi useze walithola ithuba lokwenza lokhu.
UBonang, ophinde abe ngumsakazi kwi-YFM useyintandokazi kwithelevishini kodwa ubengakaze avele emidlalweni elingisa.
Engxoxweni ake waba nayo nesiteshi sethelevishini iVuzu, waveza ukuthi usezongena kwezokulingisa maduze njengoba sekuphuma imibiko yokuthi uya kwi-Intersexions, eyawola inqwaba yezindondo kumaSouth African Film and Television Awards.
UBonang uke waveza esontweni eledlule ukuthi ubeye kwinhlolokhono yomdlalo omkhulu enkundleni yokuxhumana iTwitter lapho aphinde waveza khona nokuthi usethole umsebenzi omusha kodwa engathandi ukuphumela obala ukuthi uyini futhi ukuphi lowo msebenzi.
Services


text:
MHLENGI SHANGASE
KUNINGI abasebenzi bakahulumeni abazokuhlomula esivumelwaneni sokukhuphula amaholo ngaphandle kuka-7% okunyuswe ngawo amaholo nemali yoxhaso lwezezindlu.
Kusuka ngoJanuwari 1, ngonyaka ozayo abasebenzi abakhulelwe sebezothola izinsuku eziyisishagalombili zelivu i-pre natal etholwa ngabakhulelwe abazoyisebenzisa ukubonana nodokotela.
Le livu ayihlangene naleyo yezinyanga ezintathu umsebenzi ayithathayo uma esehleli ekhaya kodwa le uyithatha nje esabonana nodokotela bemhlola bethatha negazi.
UMnuz Allen Thompson, weNatu engaphansi kwezinyuyana i-Independent Labour Caucus, uthe le livu izosiza kakhulu ngoba ubuthola ukuthi abasebenzi kudingeka bathathe elivini yokugula uma kumele bayobonana nodokotela.
Uthe kuzoba lula ngoba umsebenzi uzokwazi ukuthi unezinsuku nje ezihleli azozithatha ukuyobonana nodokotela ngoba uthola ukuthi kwesinye isikhathi umbona kabili noma kathathu ngesonto.
Ngokwalesi sivumelwano umsebenzi angayisebenzisa yonke le livu kodwa kumele kube nobufakazi bokuthi ngempela ubeyobonana nodokotela.
“Akukhona kuphela lokhu abasebenzi abazohlomula ngakho njengoba nelivu eyisipesheli oyithatha ukuyolungisa izinto ekhaya isizoba yizinsuku ezinhlanu. Le livu ibiyizinsuku ezintathu kanti ingathathwa uma kuzalwe ingane, kushone ingane noma othandana naye noma uma begula,” usho kanje.
Enye yezinto ngukuthi abasebenzi abanesikhathi besebenza bazothola imihlomulo nezitifiketi ngeminyaka yabo asebeyisebenzile.
Abasebenzi abaneminyaka eyishumi besebenza bazokwandiselwa izinsuku zelivu zisuke kwezingu-26 ziye kwezingu-30 ngonyaka nesitifiketi.
Abaneminyaka engu-20 besebenza bazothola isitifiketi nokheshi ongu-R7 500, kuthi abaneminyaka engu-30 besebenza bathole izitifiketi no-R15 000, engu-40 u-R40 000 nesitifiketi.
Kuzonyuswa nemihlomulo yokusebenza ebusuku kanti nalabo abazithuthukisile kwezemfundo bazohlonyuliswa.
Nabasebenzi abathatha umhlalaphansi kuzosheshiswa uhlelo lokuthi bathole impesheni yabo ingakapheli inyanga beshiyile.
“Kwesinye isikhathi uthola ukuthi umsebenzi usethathe umhlalaphansi kuphele izinyanga kwesinye isikhathi unyaka engayitholi imali yakhe. Abanye baze badlelwe izimoto nemizi ngoba bengayitholi imali kanti manje ngokwesivumelwano bazokhokhelwa zingakapheli izinsuku ezingu-30,” usho kanje.
Isitatimende esikhishwe nguMnyango weziSebenzi zikahulumeni nokuPhatha, oholwa nguNksz Lindiwe Sisulu, sithe lesi sivumelwano eseminyaka emithathu.
Services


text:
Kushone 5 ezikhukhuleni eMozambique
2013-01-24 08:09
Maputo - Kushone abantu abayisihlanu eningizimu neMozambique ngesikhathi kuhlasele izikhukhula, kusho iNational Institute of Disaster Management (INGC), nokukhahlameze inqwaba yabantu.
Ithimba labezindaba ebelihamba ngendiza lihlola umonakalo, libike ukuthi baningi abanye abantu abashone edolobheni iChokwe, kodwa langaphuma nesibalo esiqondile.
“Isimo simanzonzo njengoba sisabhekene nenselelo yokutakula abantu ezindaweni eziyingozi," kusho uRita Almeida, nokhulumela i-INGC.
“Sikwazile ukuhlenga abantu abangu-10 000 okwamanje nesibadlulisele ezindaweni zokukhoselisa amakhanda okwesikhashana."
Ngo-2000, izimvula ezinamandla zabulala abantu abangu-700 kuleliya lizwe.
- Landela
IzindabaNews24 kuTwitter
- Sapa-DPA


text:
MLUNGISI GUMEDE
SIZINIKELE emaphoyiseni isikhulu esiphezulu eMkhwandlwini waseMzinyathi esiyikhansela le-NFP esisolwa ngokuba ngungqondongqondo emacaleni okusoconga ozakwabo kulo mkhandlu.
Lesi sikhulu esineminyaka engu-56 ubudala sizinikele esiteshini samaphoyisa saseGreytown ngoMsombuluko.
Umsolwa kulindeleke ukuthi avele eNkantolo yeMantshi yaseMsinga namhlanje mayelana namacala amabili okubulala, elilodwa lokuzama ukubulala nelokubopha itulo lokubulala.
Ukuboshwa kwalesi sikhulu, kulandele ukuboshwa kukaMnuz Mzonjani Mgwaba (41) osanda kuzivumela yena emaphoyiseni ukuthi nguyena oqotha ngenhlamvu amakhansela aleli qembu kulo mkhandlu waseMzinyathi.
Ngaphambi kokuthi aboshwe uMgwaba ubengunogada walesi sikhulu esizinikele emaphoyiseni.
Ukuboshwa kukaMgwaba kwalandelwa wukukhalelwa ngamasongo kaSigonyela kwamakhansela amathathu e-NFP mayelana namacala okubulala ozakwabo.
La makhansela amathathu nawo azivumela emaphoyiseni ukuthi ayathinteka ecaleni lokubulawa kwalowo obenguSihlalo we-NFP eMsinga uMnuz Bongani Shelembe nalowo obenguNobhala woPhiko lwentsha uNksz Lungisile Zuma. UShelembe noNksz Zuma balalelwa unyendle badutshulwa ngoMeyi 1.
Ubuholi obuphezulu be-NFP buthathe isinqumo sokuwaxosha la makhansela ngemuva kokuzivumela emaphoyiseni ukuthi ayathinteka emacaleni okubulawa kozakwabo.
Sebebahlanu abasolwa asebeboshiwe mayelana namacala okubulawa kwamakhansela e-NFP emkhandlwini waseMzinyathi.
UNobhala we-NFP kuzwelonke uSolwazi Nhlanhla Khubisa ukushayele ihlombe ukuzinikela kwalo msolwa emaphoyiseni.
“Sifuna ukuthi amaphoyisa aphenye aze afike ekujuleni kokubulawa kwamakhansela ethu,” usho kanje.
UKhubisa uthe bazophinde balandele imigudu yangaphakathi eqenjini bathathe izinyathelo njengoba benzile nasemakhanseleni azivumela wona ukuthi ayathinteka ekubulaweni kozakwabo.
Asengu-24 amalungu e-NFP asebulewe kusukela iqembu lasungulwa ngonyaka odlule.
Okhulumela amaphoyisa asifundazweni uLt Colonel Vincent Mdunge ukuqinisekisile ukuzinikela kukamsolwa emaphoyiseni.
UMdunge uthe umsolwa uzobekwa amacala amane, amabili okubulala, elilodwa lokuzama ukubulala nokubopha itulo lokubulala.
“Lo msolwa esithola ukuthi ubesatshwa eMsinga ngoba engushayasibhamu ugcine ezinikele kwabomthetho ngoba ebona ukuthi amaphoyisa amfuna uthuli,” usho kanje.
Uthe uthinteka ecaleni lokubulawa kukaMnuz Shelembe noMnuz Thulebona Nhlebela obeyikhansela le-NFP eNquthu.
Services


text:
Ezinye izindaba...
Ningizimu Afrika...
ISouth African Weather Service (SAWS) ithi abantu baKwaZulu-Natal kumele balindele amanye amakhaza ashubisa umnkantsha kule mpelasonto, kusho umbiko.
Kulindeleke ukuba bavele eNkantolo yeMantshi yaseVryburg abantu abathathu ababanjwe namakhebuli okusolakala ukuthi ebiwe, kusho amaphoyisa aseNorth West.
Umfundi wase-University of Zululand owenza izifundo zomthetho, owagcwaneka ngozakwabo ngoba nakhu egqoke isikhindi esifushane, uthe kumele bajeziswe abathintekayo.


text:
URihanna ukhiphe iculo noChris Brown
2012-11-07 07:34
Los Angeles - Umzwilili waphesheya uRihanna usedalule iculo alenze ngokuhlanganyela nalowo ayethandana naye uChris Brown elisihloko sithi Nobodies Business, ngemuva kweminyaka emithathu amubophela ukumshaya.
Leli culo liyingxenye ye-albhamu esazophuma kaRihanna ethi Unapologetic, neza ngemuva kokuhlawumbisela okuningi ukuthi laba bobabili babuyelene njengoba sebebonakale ezindaweni eziningi bendawonye.
Yize uRihanna, 24, engathi vu ngobudlelwano babo noBrown, 23, lo mculi weTurn Up The Music wabonakala ephathini yeHalloween kaRihanna.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
CELANI SIKHAKHANE
IDEMOCRATIC Alliance ithi yize izibona isethubeni lokuba yiqembu eliphikisa ngokugcwele KwaZulu-Natal kodwa isabhekene nenkinga yokuhlaselwa ngamalungu kaKhongolose uma ikhankasa ezindaweni zabantu abamnyama, ikakhulukazi ezisemakhaya.
Lokhu kuvezwe ngumholi wale nhlangano ePhalamende uNksz Lindiwe Mazibuko (osesithombeni) obekhuluma eKokstad, lapho ebehlangene khona nabantu bakuleya ndawo ukuyoqhuba umkhankaso wabo wemigomo yabo yemisebenzi.
Le migomo i-DA ithemba ukuthi izosiza kuleli uma izakhamizi zibanika ithuba lokuphatha uhulumeni njengeqembu elibusayo.
UNksz Mazibuko uthe kumanje banezinhlelo zokuthi baqinisekise ukuthi wonke amawadi aKwaZulu-Natal babanamagatsha kuwo ungakafiki u-2014 kanti ukuntenga kwe-IFP kwezombusazwe bakubona kuzobanika ithuba lokuba yiqembu eliphikisayo kulesi sifundazwe.
“I-KZN kuseyisona sifundazwe esiseyinkinga kithina ngenxa yayo i-ANC ngoba uma sifika ezindaweni eziningi zakhona sisuke singenawo amaphoyisa sihamba sodwa nokwenza abantu bayo bathole ithuba lokusijikijela ngamatshe, basihlasele. Lokhu akusethusi ngoba noNobhala-Jikelele weNyunyana edlelana ne-ANC iNumsa uMnuz Irvin Jim uke watshela abantu eThekwini ngoMeyi ukuthi kumele bangayivumeli i-DA ingene ezindaweni zabamnyama nasemalokishini okuyinto engeke isivimbe ngoba akukho muntu ozositshela ukuthi kumele sikhankase sigcine kuphi,” kusho uNksz Mazibuko.
Uthe yize besatshiswa kodwa akukho okuzobavimba ukuhambela izindawo zabamnyama ngoba lokhu okwenziwa yi-ANC kubuyisela izwe emuva lapho abantu babephoqwa ukuthi kumele bahambisane nayiphi inhlangano.
Eqhuba uthe ukunqoba kwabo ukhetho lokuchibiyela obelungesonto eledlule eVryheid kuyizimpawu ezikhombisayo ukuthi abantu abaningi sebenalo ithemba nge-DA.
Lo mbuthano we-DA ubusendaweni kaKhongolose eMount Curries Street, kanti iningi labantu ebeliyingxenye yawo bekuyintsha nedlanzana labantu abadala.
UNksz Mazibuko ubuye wahambela indawo ebizwa ngeHorse shoe lapho umphakathi wakhona ukhala ngokungalungiswa kwezindlu zangasese eziqhume amapayipi namanzi ayazigelezela emgwaqweni.
Le ndawo isuse umsindo ngenyanga edlule ngesikhathi amakhansela ekhala ngokuthi umasipala waseSisonke wathi akanayo imali yokuyilungisa kodwa kuthe kungakapheli ngisho isonto wakhipha imali engu-R1.5million ukuyoxhasa umcimbi we-jazz owawusingethwe ngumasipala wesifunda Ugu.
I-DA iphinde yasola i-ANC ngokuthi icishe ifane ne-National Party ngoba sekube nezikhathi eziningi ivimba izinto ezizosiza umphakathi.
Services


text:
Sekuhlukile manje - Rihanna
2013-01-31 10:03
Los Angeles - Umzwilili wezingoma ze-R&B uRihanna ukuqinisekisile ukuthi usebuyelene noChris Brown, nosengaphansi kweso lomthetho ngokumshaya ngo-2009.
"Ngifike esinqumweni sokuthi injabulo yami ebalulekile," kucashunwa uRihanna etshela iphephabhuku iRolling Stone ngesikhathi enengxoxo nalo.
"Bengingeke ngivumele izimvo zabantu ukuthi zivimbe injabulo yami. Uma ngabe ngenza iphutha, kulungile-ke yiphutha lami," esho.
Uthe ukubuyelana kwakhe noBrown, 23, ukwenze ngokuthanda kwakhe futhi ngeke asazinaka izimfamona ukuthi zithini.
"Ngemuva kokuba sezinhlungwini iminyaka eminingi, ngidiniwe futhi ngisebumnyameni, kuhle ukuphila iqiniso lami futhi ngivuze uma kunesidingo," kusho uRihanna, 24.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
BONISWA MOHALE
EMUVA kokushisisa ithelevishini amasizini amabili, umdlalo obheka okuhle nokubi emkhakheni wezokungcebeleka iTshisa uyabuya.
Le sizini yesithathu elindelwe ngabomvu izoqala ngoLwesihlanu ngoMeyi 25.
Kwisizini edlule izinto zazingamhambeli kahle uBafana (Bongani Masondo), yaphela esehamba ngesihlalo esinamasondo ngemuva kokudubuleka eqolo.
Ekhaya impilo ibingemnandi njengoba umfowabo uBheki (Melusi Yeni) ebesemthathele isithandwa sakhe uPrecious (Mbali Mlotshwa).
Lo mdlalo uveza konke okwenzeka emkhakheni wezokungcebeleka kusukela kubaculi abathandwa ngamantombazane nokuthi kungani abaningi befa bengenamali.
Kuyavela ukuthi izinkampani eziningi azinandaba nempilo yomculi kodwa zibeka phambili inzuzo.
Lokhu kuyacaca uma ubheka impilo kaBaksteen (Innocent Masuku), okhule ewumfana onamaphupho kodwa uthi angangena emculweni angene esilingweni sezidakamizwa.
Ugcina esephila impilo yobugebengu ngenxa yezidakamizwa.
Amantombazane amthandayo o-Noxie noLindiwe bayangena naye obishini.
Kolunye uhlangothi unesiphalaphala sentokazi u-Ayanda onebhizinisi elihamba kahle kodwa indoda ayithandayo kayifuni ukumshada.
Abadidiyeli balo mdlalo bathembise abalandeli bawo ukuthi uzobe ushisa kakhulu kunakuqala kwazise abalingisi bazobe bezama ukuzitakula obishini abakulona.
Okuzothokozelwa ngabathandi bemidlalo engama-drama wukuzwa izindaba zokuthi intandokazi yomlingisi wakuleli uVatiswa Ndara uzobe eyingxenye ye-Tshisa kule sizini.
UVatiswa wazitholela indawo yakhe ezinhliziyweni zabantu bakuleli ngokulingisa indawo yowesifazane owayeqisa ezinkambeni zikaFaro kwi-Home Affairs.
Kusukela lapho ababukeli bethelevishini bayazifela ngalo mlingisi obuye abe ngumfundi wezindaba emsakazweni.
Ngabe bazokwazi ukuphuma ezidakamizweni besengaphakathi kulo mkhakha wezokungcebeleka?
Ngabe umuntu uyakwazi ukuphumelela kukho konke akufisayo empilweni?
Lena ngeminye yemibuzo okulindeleke ukuba iphenduleke kwisizini yesithathu yeTshisa.
Abadlali abashintshanga njengoba kusekhona o-Innocent Masuku odlala indawo kaBaksteen, igeza lensizwa uBongani Masondo olingisa indawo kaBafana, umfowabo uBheki odlalwa nguMelusi Yeni.
UThandy Matlaila usekhona njengoba esalingisa indawo ka-Lindiwe, uMbali Mlotshwa udlala indawo kaPrecious.
Ubuyile noZukisa Matola olingisa u-Ayanda, kuzobe kukhona no-Vatiswa Ndara olingisa indawo kanina ka-Ayanda uThembela.
ITshisa izoqala ngoLwesihlanu Meyi 25 ngo-8.30 ebusuku.
Services


text:
Kuboshwe owayedlalela iCeltic
2012-12-04 16:34
Johannesburg - Owabe edlalela iBloemfontein Celtic uboshwe ngamaphoyisa kulandela izinsolo ezithi ujikijele ngebhomu imoto kankosikazi wakhe, naye ekhona phakathi.
Lesi sehlakalo senzeke emzini walaba oseWilgehof, eBloemfontein, kusho amaphoyisa aseFree State, ngoLwesibili.
Umsolwa oneminyaka engu-34 ubudala uboshwe ngoMsombuluko, kusho uCaptain Chaka Marope.
Kuthiwa lona ujikijele imoto ngebhomu yokuzakhela, lokhu kwenzeke ngemuva kwengxabano abe nayo nomkakhe.
"Imoto igqamuke amalangabi, owesifazane uthole ukusha ebusweni nasemilenzeni,” kusho uMarope.
Lona wesifazane uhlengwe ngomakhelwane wase engeniswa esibhedla.
Umyeni wakhe kulindeleke avele ngaphambi kweNkantolo yeMantshi yaseBloemfontein ngoLwesine, ubhekene necala lokuzama ukubulala nokucekela phansi impahla,
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Inhloko entsha yezokhetho eZim
2013-02-20 14:01
Harare - URita Makarau, noyijaji eNkantolo eNkulu eZimbabwe, uzosebenza njengenhloko yokhetho okhethweni oluzayo, kusho uNgqongqoshe wezobuLungiswa uPatrick Chinamasa ngoLwesithathu.
Ukuqokelwa kothile kulesi sikhala kubalulekile ngaphambi kokhetho lokuvotela uMthethosisekelo omusha ngoMashi, nokhetho lukazwelonke olungase lube ngoJulayi.
Lowo obebambe kulesi sikhundla kuZimbabwe Electoral Commission, uSimpson Mutambanengwe, ubeke phansi izintambo ekhala ngempilo engeyinhle.
"UMakarau uzobe ebambe amatomu ezigamekweni ezimbili ezizoba yingqophamlando eZimbabwe," kusho uChinamasa.
Uthe kukuyena ukuthi uyaphindela yini emsebenzini wakhe omdala ngoDisemba.
NgoMsombuluko, uNdunankulu uMorgan Tsvangirai umemezele uJacob Mudenda njengayena muntu ozongena endaweni kaReg Austin, nobeyinhloko yekhomishana yamalungelo abantu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
AmaZulu asexoshe umdlali
2013-02-20 14:02
Durban - Ligqashukile igoda lokusebenzisana phakathi kwaMaZulu nomgadli odabuka eZimbabwe uMkhokheli Dube, lokhu kwenzeka kungakapheli sikhathi singakanani kuxoshwe omunye umdlali.
UDube ulandela umdlali waseLiberia uDulee Johnson, naye osanda kukhonjwa eza ngayo, kukhalwa ngokuthi akaziphethe ngendlela.
Imenenja yeqembu uPeter O’Connor uqinisekise kwabezindaba zeKickOff.com wathi: “Simnike incwadi emazisayo ukuthi uphelile umsebenzi, silindele ukuthi ayifunde bese ebuyela kithi. Incwadi inemigomo nemibandela."
Khonamanjalo, u-O’Conner uveze ukuthi icala eliphakathi kweqembu nobengumqeqeshi uRoger Palmgren, lizolalelwa kungekudala.
UPalmgren wavulela iqembu icala, ekhala ngokungaholelwa imali ayikweletwayo, kusukela akhonjwa indlela.
UPalmgren utshele abeKickOff.com ukuthi akaneme neze ngendlela iqembu elamphatha ngayo.
"Unelungelo lokusho noma yini ayithandayo, lizolalelwa icala lakhe,” kusho u-O’Conner.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
MINENHLE MKHIZE noZAKHELE XABA
IZOSAYINISA isibabuli somgadli weBlack Leopards, uKingston Nkhatha, iKaizer Chiefs ethenga abadlali abasha ubuphathuphathu.
iChiefs, ehlanganiswa nabadlali abaningi, ihlabene ngoNkhatha waseZimbabwe oqede isizini ngegiya eliphezulu eshayela iLidoda Duvha amagoli ayisindise ezembeni. Kuthiwa usezibophezele iminyaka emithathu naMakhosi.
“UNkhatha uzosayina inkontileka yamasizini amathathu neKaizer Chiefs kusasa (namuhla). ILeopards neChiefs sebevumelene ngayo yonke into. Umdlali ugculisekile ngokubekwa etafuleni futhi ubengeke aliyeke ithuba lokuyodlalela iqembu elikhulu futhi elinomlando,” kusho lo mthombo ocele ukuthi ungadalulwa igama.
Kuvela ukuthi sezivuthiwe izingxoxo phakathi kwaMakhosi neBloemfontein Celtic mayelana nokudayiselana u-Eric Mathoho osedidwe umqondo yiMamelodi Sundowns esimthembise izulu nomhlaba.
UTim Sukazi weQuality Talent Sport, inkampani ephethe laba badlali, uthe: “IChiefs neLeopards sebevumelene. Osekusele wukuthi umdlali avumelane ngemali neChiefs. UMathoho sekusele kancane ukuthi abe ngoweChiefs nokungamenza umdlali wokuqala omncane obiza kunabo bonke lapha eNingizimu Afrika.”
Services


text:
NONTUTHUKO NGUBANE noMHLENGI SHANGASE
KUME nse ukufunda nokufundisa ezikoleni eziningi KwaZulu-Natal ngenxa yemvula ebihambisana neqhwa ehlasele kulesi sifundazwe.
Izikole ezibalelwa ku-371 zivalwe thaqa izolo ngenxa yamakhaza abeshubisa umnkantsha kungafinyeleleki kuzona.
Ezikoleni ezishayeke kakhulu ngezimaphakathi nesifundazwe lapho belikhithika khona. Nesibalo sabafundi ezikoleni zaseThekwini besisincane kakhulu izolo njengoba beliyidliva usuku lonke.
Amahhovisi ezifunda aseyalelwe ukuthi akhe uhlelo lokubuyisa isikhathi esilahlekile ngenxa yesimo esibi sezulu.
Abanye abafundi izolo bebetotobela khona ezikoleni abanye bagodukiswa ngoba isimo sishubile.
Izangoma zezulu ziqagule ukuthi cishe lonke leli sonto amakhaza azobe ebuza ukuthi ungubongaki.
EMgungudlovu zingu-152 izikole eziphazamisekile, eSisonke zingu-142, oThukela zingu-77, kwezinye izifunda akukho ukuphazamiseka okube khona.
ESweetwaters, eMgungundlovu ezikoleni bekulenga ingidi ngesikhathi Isolezwe livakashele kule ndawo
Ekuseni iqhwa belilele ezintabeni zakhona nemvula ibishaya kancane usuku lonke ihamba nokukhithika okuncane.
Uthishanhloko waseMashaka Primary, uNkk Thandiwe Ndlovu, ubesele nothisha abambalwa ukuze bamukele ukudla kwezingane kwanamhlanje.
Uthe babone kungcono badedele izingane ukuze bazivikele ebungozini.
“Bekukhithika ekuseni sabona kungcono ukuba sidedele izingane emuva kokuthola ukudla ngoba bese kuvele kuphekiwe. Siphazamisekile impela ezifundweni zethu kodwa besingeke sikwazi ukugcina izingane ngaphansi kwalesi simo,” kusho uNkk Ndlovu.
Uthe kulindeleke ukuthi kufundwe namuhla uma seliphenyile kodwa uma kuphoqa futhi ukuthi zigoduke, ziyobuyiselwa emakhaya.
Abafundi baseSiyanda High, uSindiswa Mbuthu (15) noNokwanda Sibiya (14), abahlangane neSolezwe sebebuyela emakhaya bathe bekungafundeki ngenxa yamakhaza.
“Bekubanda ngendlela exakayo egumbini lokufundela. Asizange sifunde nhlobo, othisha baze basikhipha ngo-12 emini ngoba bebona ukuthi akwenzeki lutho,” kubeka laba bafundi.
Ezinye izikole zakule ndawo okuyiSweetwaters Primary, Nomusa Primary, Mountain Home, Nobanda Primary neMbubu Combined ukufunda kuphazamisekile kuzona zonke.
Abanye abafundi bebezihambela emgwaqweni, bephethe izambulela. Iningi labo beligqoke lafudumala. Abanye abazali bese bezilandela bona izingane zabo ezikoleni.
Leli sonto lizoba lifishane kubafundi ezikoleni njengoba kusasa bezogcina namhlanje ezikoleni baze babuye ngoMsombuluko kwazise kusasa kugujwa usuku lwabesifazane, ngoLwesihlanu baphiwe usuku.
Okhulumela uMnyango wezeMfundo KwaZulu-Natal, uMnuz Sihle Mlotshwa, unxuse abazali ukuthi bangaziphoqi izingane zabo ukuthi ziye esikoleni uma bebona ukuthi ngeke ziphephe ngenxa yesimo sezulu.
Uthe kwezinye izifunda ngaphandle kwezintathu ezishayeke kakhulu ukufunda nokufundisa kuyaqhubeka.
“Zonke izifunda eziphazamisekile kumele zibe nezinhlelo zokubuyisa isikhathi esichithekile ngenxa yalesi simo. Abazali ababheke kuqala ukuthi isimo sinjani ngaphambi kokuthumela izingane zabo esikoleni,” kusho uMlotshwa.
Services


text:
SANDILE MAKHOBA noFANELESIBONGE BENGU
IVALWE ngegiya eliphezulu inyanga yabantu besifazane ezindaweni ezahlukene kuleli njengoba imicimbi ibithe chithi saka.
Enxanxatheleni yezitolo, iGateway Theatre of Shopping endaweni ebizwa ngokuthi yiWave House, bekunomcimbi obekuboshelwe kuwo izintandokazi zabaculi.
Kulo mcimbi obungoLwesihlanu ebusuku, bekukhona umculi wakuleli dolobha, uZakhele “Zakes Bantwini” Madide, Ringo Madlingozi, Zonke Dikana neMalini.
Laba baculi babusise abantu ngolozolo lwamanoni abo anezinhlamvu ezikhuluma ngothando.
URingo ukhombise ukuba nesipiliyoni kulo mkhakha womculo njengoba esaqhubeka nokuhlanyisa abantu esiteji, ubethi nje evula umlomo abantu beculisane naye.
NakuZakes kube ngesifanayo njengoba naye agcina ukukhipha i-albhamu ngo-2010 ethi Love, Lights & Music kodwa izingoma zakhe bezingababhori abantu, kanjalo nemidanso yakhe.
NaKwaMashu kube ngesifanayo lapho khona umculi ongaphansi kwenkampani kaL’vovo Derrango, uFar ebenze khona umcimbi eLacoste Lounge yodumo kuleli lokishi. Bekunandisa AmaGroovies, Bullistic, DJ Kotin, Merlon, DJ Le Soul, Happy Gal, Mondli Ngcobo, L’vovo Derrango noFar nabanye abaningi.
USosha we-745 Records ushiye abantu bengawuvali umlomo ngengoma yakhe entsha ethi AmaBlue.
Lo mculi osesebenza no-Arthur Mafokate uthe uzokhipha i-albhamu ngaphambi kokuphela konyaka.
Services


text:
Kushone 3 kuwa ibhuloho eMumbai
2013-02-07 07:23
Mumbai - Ukuwa kwebhuloho ebelakhiwa esikhumulweni sezindiza eMumbai lishiye abantu abathathu bekobandayo kwathi abayisithupha balimala, kusho amaphoyisa aseNdiya ngoLwesine.
"Kuwe ingxenye enkulu yebhuloho ngoLwesithathu ebusuku, yacindezela inqwaba yabantu," kusho u-Uttam Korekar, noyisikhulu samaphoyisa, etshela abe-AFP ngale ngozi.
"Iningi labashonile nabalimele bebengabasebenzi," esho.
Leli bhuloho beliyingxenye yohlelo lokwakha olukhulu eChhatrapati Shivaji International Airport.
- Landela
IzindabaNews24 kuTwitter
- Sapa - AFP


text:
Ngiyazethemba ezami - Marques
2013-02-26 15:57
Johannesburg - Umqeqeshi weMoroka Swallows uZeca Marques uthi uyazethemba ezakhe njengoba zizobhekana ne-Orlando Pirates, ngoLwesibili ebusuku (namhlanje), nokho uthi uyazi ukuthi umdlalo angeke ube lula.
Izinyoni neBhakabhaka bakhishwe kowendebe yeNedbank, ngempelasonto, uMarques uthi sebebheke indebe yePremiership.
“Siyayihlonipha indebe yeNedbank, besifuna ukudlala kahle okungenani sibe nendebe eyodwa kwisizini, sesisalelwe ukwenza kahle kweyeligi."
“Angiyikhumbuli iPirates ishaywa imidlalo ilandelana, ngiyazi bazokhipha amangwevu namhlanje ebusuku," kusho uMarques.
ISwallows izodlala ngaphandle kukaGeorgi Nergadze, olimale iqembu lidlala neSuperSport.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kungqongqiswe obesolwa ngokuthakatha
2013-02-08 07:24
Port Moresby - Owesifazane osolwa ngokuthakatha wokhelwe ngomlilo phakathi kwabantu abangamakhulu abebezobukela ePapua New Guinea, nokuyisigameko esingakaze sibonakale kulesi siqhingi, kusho amaphoyisa ngoLwesihlanu.
Ukubulawa ngesihluku kukaKepari Leniata, 20, sekuthole ukugxekwa okukhulu ngundunankulu wezwe.
ULeniata uhlubulwe wasala ngesudi yesele, washiswa ngensimbi, waboshwa izandla nezinyawo, wabhunyelwa ngophethiloli wabe esokhelwa ngomlilo elele engqumbeni yamathayi nezibi eMount Hagen, kusho okhulumela amaphoyisa uDominic Kakas.
Izibukeli zibe sezithatha izithombe, abanye bejabula ngokubulawa "komthakathi".
ULeniata ushiye ingane eyodwa.
- Landela
IzindabaNews24 kuTwitter
- Sapa - AP


text:
Owe-ANCYL usolwa ngokufuna ukweseka uZuma
2012-11-08 14:02
Johannesburg - Uphiko lwentsha ye-African National Congress eGauteng selugxeke iPhini likaSihlalo walo uSimon Molefe, ngemuva kokuphawula kwakhe athi uMengamelil uJacob Zuma kumele asekwe kuze ezothatha ihlandla lesibili.
"Siyakuqonda ukuthi abantu kanjalo nezinhlaka zinelungelo lokuzwakalisa izimvo zazo, nokho asikubeke kucace ukuthi ukuphawula kukaMolefe akuhlangene nezimvo zophiko lwabantu abasha," kusho isitatimende seYouth League.
Iphephandaba iNew Age labika lathi uMolefe ucele ubuholi be-ANC Youth League esifundazweni ukuthi abuhoxise ukweseka kwabo iPhini likaMengameli uKgalema
Motlanthe, ekutheni ahole iqembu.
"Abaningi abasekomidini eliphezulu lophiko banezimvo zabo mayelana nomhlangano wokuqokwa kobuholi, abayisikhombisa beseka uMengameli uZuma," esho etshela iphephandaba.
"UZuma akasiye undlovukayiphikisa, uma enqoba ukhetho kuzokuba khona uzinzo eqenjini."
Uphiko lweqembu eGauteng lukubeke kwacaca ukuthi luphakamisa igama likaMotlanthe ukuthi kube nguye ohola iqembu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
BONISWA MOHALE
UTHI wafundela ubuntatheli oselingisa emdlalweni owuchungechunge odlala ku-SABC 2 i-Muvhango.
USimphiwe Ngema (22) olingisa indawo kaThuli kuMuvhango uthe ungene kulo mkhakha ngenxa yothando lwakhe njengoba yena wafundela ubuntatheli e-Boston College.
“Ngiqale ukulingisa emidlaweni emikhulu yeshashalazi ngineminyaka engu-17, umdlalo wami omkhulu bekuyi-Lion King. Emuva kwawo ngacelwa ukuba ngihambele inhlolokhono yoMuvhango ngase ngithola indawo kaThuli,” kuchaza uSimphiwe.
Uye waveza ukuthi emuva kokudlala kwi-Lion King wabuyela esikoleni wayophuthula iziqu zakhe zobuntatheli.
Kulezi zinsuku abalandeli boMuvhango bayazi ukuthi zimshubele uThuli njengoba esolwa ngokujola nendoda eshadile, ummeli uNjabulo.
Yize esezame kaningi ukuphika kodwa umzala wakhe uThandaza (Sindi Dlathu) nonkosikazi kaNjabulo uCarol (Phuti Khomo) abayingeni indaba yakhe.
Ngesikhathi ebuzwa ukuthi ngabe kukhona yini okufanayo phakathi kwakhe noThuli, uziphendulele ngokuthi into efanayo wukuthi bobabili bayathanda ukuphumelela kwabakwenzayo.
Bobabili baphuma emndenini oqotho ongeke uvume ukuthi owesifazane athandane nendoda eshadile.
Umbuzo omkhulu ngothi ngabe uThuli ujola ngempela yini noNjabulo?
USimphiwe uthe uThuli uyamthanda uNjabulo kodwa uxakwa wukuthi ushadile.
Akazange afune ukuphumela obala ngokuthi bazogcina bethandana yini noma cha.
“Ngicela abafundi beSolezwe nabathandi boMuvhango babukele iziqephu ezizayo ngoba kuningi okuzokwenzeka. Kusazoshuba empilweni kaThuli ngoba uyazifela ngoNjabulo. Inkinga yakhe wukuthi ucabangela umndeni wakhe kakhulu uvele azibuze ukuthi ngabe uzothini uma esenza okuphambene nezimfundiso zawo,” kuchaza uSimphiwe.
Uye wagqugquzela intsha efisa ukungena kulo mkhakha ukuba ifunde futhi isebenze ngokuzikhandla.
Mayelana nokungaveli kwakhe emaphephandabeni omgosi uziphendulele ngokuthi uma ufuna ukuhlala isikhathi eside emkhakheni wezikaqedisizungu kufanele uphile impilo yakho kude namaphephandaba, ukhethe nemicimbi oyihambelayo.
“Angifuni ukuba semephephandabeni ngezizathu ezimbi, ngiphila impilo yami nomndeni wami. Kufanele intsha uma isingene lapha ingavumeli ukuthi udumo ludlale ngayo. Iqhubeke ngokuziphatha kahle,” kusho uSimphiwe.
USimphiwe ukhulele eKlipspruit eSoweto, abazali bakhe bashadile yena ungowesibili emantombazaneni amathathu.
Uthe uyazifela ngamagwinya ne-white liver okuyigama okubizwa ngalo isibindi senkukhu eGoli.
Izinsizwa ezizitshela ukuthi kukhona ezisengakwenza kuSimphiwe zihambe kabi ngoba unomuntu athandana naye.
UMuvhango udlala ku-SABC 2 ngo-9 ebusuku.
Services


text:
UDe Sa uvuma ingcindezi yowomkhaya
2012-12-06 12:02
Johannesburg - Umqeqeshi we-Orlando Pirates uRoger de Sa uyavuma ukuthi umdlalo wabo womkhaya ozoba ngempelasonto ubusemiqondweni yabo emdlalweni wangoLwesithathu ebusuku abawudlale ngokulingana ngo 0-0 neChippa United.
AmaBhakabhaka awadlalanga neze kahle e-Athlone Stadium, njengoba ehlulekile ukwakha amathuba amaningi, nokuholele ekutheni asalele ngemuva ngamaphuzu amathathu ezimbangini iKaizer Chiefs.
UDe Sa uyavuma ukuthi kungenzeka ukuba umdlalo abazowudlala naMakhosi eSoccer City uphazamise abadlali bakhe.
"Besiwucabanga kakhulu umdlalo womkhaya,” kusho umqeqeshi.
"Ngonyaka odlule seza lapha sahlulwa ngo 3-0 sidlala neSantos ngaphambi komdlalo wethu neziMpofana.”
Uqhube wathi: "Kuningi okungasihambelanga kahle; senze izinguquko kodwa sangadlala kahle njengokujwayelekile. Kodwa ngiyayibongela iChippa … idlale ngokuzimisela yasithwalisa kanzima, okumele sizibuze khona ukuthi sinqobe iphuzu elilodwa noma siphunyukwe amaphuzu amabili?
“Uma ngibheka nje umdlalo wonke, ngicabanga ukuthi sikwazile ukunqoba iphuzu. Bekubalulekile ukuthi singahlulwa ngaphambi komdlalo womkhaya.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
INTATHELI YESOLEZWE
ABAPHUZAYO nababhemayo bazokhokha okuthe xaxa kulonyaka.
Ethula isabelomali salo nyaka uNgqongqoshe wezeziMali uMnuz Pravin Gordhan, uthe abaphuzayo bazokhokha 7c ngaphezulu ukuthenga ikani elilodwa likabhiya.
Ugwayi uzonyuka ngo-60c iphakethe.
Ibhodlela lewayini lizobiza u-15c ngaphezulu.
Imali yama-cider nezinye iziphuzo ezidakayo ezithakwe ngezithelo zizonyuka ngo-7c ilitha.
Ibhodlela likagologo elingu-750ml lizobiza u-R3.60 ngaphezulu kusuka ekuqaleni kuka-Ephreli.
Abaphuza ijuba bona bazokhokha kancane.
Abashayeli bazozwela njengoba bezokhokha u-23c ngaphezulu uma befaka uphethiloli kusuka ngo-Ephreli 3.
Ilevi kaphethiloli izonyuka ifike ku-15c ilitha, u-8c uzoya esikhwameni sezingozi, i-Road Accident Fund.
Abathengi ngeke bakujabulele ukuzwa ukuthi uplasitiki ezitolo uzonyuka usuka ku-4c uye ku-6c kulo nyaka.
Services


text:
NONTUTHUKO NGUBANE
USEZAME ukuzibulala kabili uNksz Xolisile Mkhulise waseMgungundlovu ophuthelwe uhambo lokuyofunda phesheya ngenxa yenkinga yokungawutholi umazisi.
UNksz Mkhulise (22) akakaze abe nomazisi kodwa esikhundleni salokho unesitifiketi sokuzalwa esikhomba ukuthi uneminyaka engu-15.
Le nkinga uthe usezame ukuyilungisa iminyaka eyisikhombisa selokhu ashaya isitifiketi sabuya sinosuku lokuzalwa aqala ngalo ukuyofunda isikole.
“Benza iphutha babhala unyaka engaqala ngawo isikole njengonyaka wami wokuzalwa. Ngizalwe ngo-1991, ngaqala isikole ngo-1998. Okungixakayo sekuphele iminyaka eyisikhombisa ngilungisa le nto kodwa kuthiwa izincwadi zami zalahleka. Impilo yami imile ngoba angikwazi nokuqasheka, angikwazi nokufunda. Izinto zami zikhomba ukuthi ngineminyaka engu-15,” kusho uNksz Mkhulise.
Le ntokazi iqede uMatric ngo-2011, ngesikhathi isafunda yaba ngomunye umfundi owaba senhlanhleni watonyulwa nguMnyango wezoLimo ukuba ayoqhuba izifundo zakhe zezoLimo phesheya.
“Ngenxa yokungabi nawo umazisi angikwazanga ukuya phesheya, ngaleso sikhathi ngabona sengathi impilo yami iyaphela. Ngasizwa udadewethu sengilenga esihlahleni ngizama ukuzibulala. Isikhathi esiningi bese ngihlala ngokugadwa ngoba bengihlala ngicabanga ukuthi impilo ngabe ingcono ukuba ngiyakwazi ukuthola ipasi,” kusho yena.
Uthe inkinga yakhe useyihambele wonke amahhovisi woMnyango wezaseKhaya kodwa engalutholi usizo.
“Manje angisazi ukuthi ngizokwenzenjani ngoba impilo yami imile. Akukho lapho ngingayanga khona.
Sekufike lapho ukucabanga kuphela, iminyaka iyahamba kodwa ngilokhu ngibambeke eminyakeni engu-15 ekuthiwa nginayo,” kusho yena.
Ngenxa yale minyaka evela esitifiketini sakhe akakwazi ukushaya umazisi ngoba uzophuma neminyaka ekungeyona.
Isibongo sakhe siphinde sangabhalwa ngendlela kulesi sitifiketi nokwenze angakwazi ukubhalisela esikhungweni semfundo ephakeme.
“Ngiyafaka izicelo zokufunda ngithathwe kodwa inkinga ivele uma sengibhalisa, abakwazi ukuthatha umuntu oneminyaka engu-15 nesibongo sami asingafani nesitifiketi sikaMatric. Noma ngifuna umsebenzi abaqashi abakwazi ukungibhalisa ngoba anginawo umazisi,” kusho uNksz Mkhulise.
Ngesikhathi sokuloba izolo akazange atholakale owoMnyango wezaseKhaya ogunyaziwe ukuthi akhulume nabezindaba.
Okukhulunywe nabo bathe angeke bakwazi ukusiza ngoba bengagunyaziwe ukuphawula.
Services


text:
Imayini imise ukusebenza eLimpopo
2013-01-22 10:02
Johannesburg - Izikhukhula ebezihlasele eLimpopo ziphoqe imayini yamalahle ukuthi imise ukusebenza ngenxa yomonakalo, kusho iCoal of Africa Limited (CoAL) ngoLwesibili.
USihlalo uDavid Brown uthe iCoAL inethemba lokuthi ukusebenza kuzoqala esikhathini esingaphansi kwesonto.
"ICoal of Africa Limited ixwayisa ngokuthi, kulandela izimvula ezinkulu eLimpopo, kuzomiswa ukusebenza emayini yayo iVele Colliery," esho esitatimendeni.
"ICoAL ilindele ukuthi umsebenzi uqale ezinsukwini eziyiskhombisa ukusuka manje, lokho kuncike ekutheni imvula iyehla noma cha.
Kuhlasele izimvula ezinkulu kulesi sifundazwe nezidale umonakalo kwashona abantu ngempelasonto.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
PHUMLILE NTSELE
UTHOLWE eseshonile emzini wakhe egunjini lokuphumula owesilisa osemdala okuvele ukuthi ujuqwe ngocelemba ngumzukulu wakhe ogula ngengqondo obehlala naye ekhaya eGrange, ngaphandle kwaseMgungundlovu, ngempelasonto.
Ngokusho kwelungu lomndeni uMnuz Gideon Ngcobo (73) ufele endaweni yesigameko kwazise ukuthi umzukulu ubemgenca ephindelela evale iminyango yonke futhi kunguye nomkhulu esitikini.
“Thina sifonelwe ngunina omkhulu esibikela ngalezi zindaba kwazise besingekho kwagogo sisekhaya eMaqongqo lapho besinenkonzo yokukhumbula oNdlunkulu asebashona,” kusho uNdlunkulu Phumelele Maphumulo ongunkosikazi wenkosi yaseMaqongqo inkosi Nhlakanipho Maphumulo abuye abe ngumfowabo womsolwa.
Lesi sehlakalo kuthiwa senzeke ngoMgqibelo ngezithuba zantambama umkhulu ehlezi nomzukulu wakhe njengokujwayelekile.
Umzukulu uboshwe ngawo uMgqibelo, wavela enkantolo izolo.
Umndeni awuqondi ukuthi ngabe yini eholele kulesi sigameko.
Uveza ukuthi ngabe kukhulunywa okunye ukuba ubekhona nomunye umzukulu wentombazane omncane ngokweminyaka naye ohlala nomkhulu ngoba ngabe mhlawumbe naye ugilwe esifanayo.
Uthe namanje bewumndeni kusenzima ukukholwa wukuthi umkhulu wabo uhambe ngesandla somzukulu wakhe njengoba bebesondelene umufi nomzukulu yize bebebuye baxabane ngenxa yesimo sabo sokuthi omunye usemdala, omunye egula kodwa bebengakaze bacabange ukuthi kungamuncu ngale ndlela.
Abomndeni bathe bafike ekhaya kuphithizela amaphoyisa nemoto yasemakhazeni ebizolanda isidumbu nomakhelwane abebelokhu bebabaze isihluku esenzekile futhi befunga begomela ukuthi bazomjezisa ngokwabo uma amaphoyisa ehluleka ngoba uNgcobo ubeyisilomo endaweni.
Kuthiwa umfana ubengasawaphuzi amaphilisi okugula kwakhe ngenxa yokuthi ubengumuntu obuye anyamalale ekhaya ahlale komakhelwane abelusele imfuyo.
Kuthiwa lo mzukulu ubanjwe ngamaphoyisa ngoMgqibelo esebalekile lapho bekuhlala khona umkhulu watholwa emanaphanapha yigazi walivuma icala alenzile.
UNdlunkulu Maphumulo uthe kuyabonakala ukuthi bese kuvuke kwama ngezinyawo ukugula kumfowabo ngenxa “yesibindi” sokuqhubeka abhale ngegazi ezindongeni amagama abefundeka ngokuthi “lala ngoxolo.”
Okhulumela amaphoyisa esifundazwen uColonel Jay Naicker uthe: “Amaphoyisa aphenya icala lokubulala elibekwe umsolwa ovele eNkantolo yeMantshi eMgungundlovu ngecala lokubulala.”
Services


text:
Kumele nginyuse amasokisi - Modise
2012-09-11 11:01
Johannesburg - UTeko Modise uthi ukushiywa kwakhe ngaphandle eqenjini leBafana Bafana sekumnike isikhathi sokubhekisisa ukungenzi kahle kweMamelodi Sundowns kule sizini, kodwa futhi uthi bakha amasu azobasiza ngokuzayo.
AmaBrazilians awenzi neze kahle selokhu kuqale isizini, njengoba ehlulwe imidlalo emibili anqoba owodwa emidlalweni emithathu yePSL, umdlalo wabo wokugcina baguqiswa yiMaritzburg United ngo 2-1 bedlala ekhaya, nowaphetha abalandeli befuna umqeqeshi uJohan Neeskens akhonjwe indlela.
Kodwa, uModise uthi umqeqeshi akuyena kuphela okumele agxekwe ngokungenzi kahle kwabo, uphinde watshela iFootball411 ukuthi sekuyisikhathi sokuba ezakhe zizinuke amakhwapha.
"Ngicabanga ukuthi abadlali kumele badlale ngokuzimisela okukhulu. Kumele sidlale sengathi sidlala okokugcina,” kuqhuba lo mdlali.
"Akusizi ukushintsha ithimba labaqeqeshi. Kuxoshwe abaqeqeshi ngoba abadlali bengawenzi umsebenzi ngendlela.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
NOKUBONGWA PHENYANE
USELE nemibuzo umndeni womfana obese kuphele izinsuku eziyisishagalolunye aduka ekhaya obekusolwa ukuthi uminze emfuleni uGobhogobho, eNtuzuma.
Umndeni ushaqeke kwaphela nasozwaneni ngesikhathi ubona lo mfana onguLindani Dlamini (12) efika nowesilisa ongumhlengikazi kulesi sibhedlela. UMnuz Wandile Chamane, othe udluliselwe kuye ngosohlalakahle basesibhedlela iMahatma Ghandhi ngoba bazi ukuthi uhlala eNtuzuma okungenzeka akwazi ukuthola umndeni wakhe.
UMnuz Bernard Mathebula uyise walo mfana obedukile uthi uhluleke nawukuzibamba wakhala ebona indodana yakhe abecabanga ukuthi ishonile ifika ekhaya ngoLwesithathu ntambama.
Umndeni walo mfana bese uhambele izangoma nabantu ababonayo ngoba ukholwa ukuthi lo mfana ngeke esatholakala.
“Siyajabula impela ingane ibuyile kodwa ngendlela efike ngayo isishiya sinemibuzo ukuthi ibikuphi ngoba nayo ayichazi kahle futhi ilimele, nasebusuku asilalanga ithuka ithi kukhona izinto eziyihamba esiswini,” kusho uMathebula.
Echaza uMathebula uthe bebephuma emfuleni beyokudla ngesikhathi kuqhamuka indodana yakhe ihamba nalo wesilisa ozibize ngoChamane othe ulethe ingane.
“Uthe uLindani umnikwe osonhlalakahle bathi ngoba owaseNtuzuma basacela abafunele umndeni wakhe awudlulisele kuwo. Ufike nenye ingane ethe imbone edilika nalo mlisa etekisini wamtshela ukuthi uyafuneka kubo njengoba eseze waphuma nasemaphepheni,” kuchaza uMathebula.
UMnuz Chamane utshele Isolezwe ukuthi ungunesi kulesi sibhedlela. Uthe uLindani wafika nabezimo eziphuthumayo kwathiwa utholwe equlekile emgwaqweni wahanjiswa esibhedlela.
“Iyona ingane ezisholo ukuthi kukuphi kubo njengoba osonhlalakahle bebesazophuma beyofuna umndeni wayo. Mina bangicele ukuthi ngidlule ngiyishiye kubo njengoba ibisishilo ukuthi kukuphi ngayithatha nami ngoba kuseduzane nala ngihlala khona,” kuchaza uChamane.
Uyise wengane uthe basazama ukuthi indodana ibuyele esimeni esejwayelekile njengoba igula nje.
Services


text:
ZODWA NDABA
noNONTUTHUKO NGUBANE
UMGIJIMI osemncane uSlindile Chili uthi uzimisele ngokuthwalisa kanzima abasubathi asebezakhele igama emjahweni oyibanga lika-10km iSpar Ladies eThekwini ngeSonto.
Lo mjaho onesasasa elikhulu elibonakala ngokuthi usungenelwe ngabesifazane abangaphezu kuka-11 000 nonyaka, uzosuka kuWalnut Road uphele eSahara Kingsmead Stadium ngo-8 ekuseni.
UChili (18) ogijimela iChesterville Athletics uthe uyabazi ubunzima azobhekana nabo kulo mjaho kodwa uzimisele ukugijima nabantu asebekhulile nabaseqophelweni eliphezulu.
“Ngizimisele ngokuthi ngibe ngomunye wabagijimi abazophuma kwabathathu abaphambili. Ngiyazi ukuthi ngeke kube lula kodwa sonke sigijima ngezinyawo abakwenzayo nami ngingakwazi ukukwenza,” kusho uChili.
Lo msubathi wenze kahle kwi-Richards Bay 10km nokwenza azethembe kodwa inselelo yabanye abasubathi uthe uyazi kahle kamhlophe.
“Ngaphuma phambili kwiRichards Bay ngenza u-37:00 nomqeqeshi wami wasijabulela isikhathi sami. Abasubathi abavela eGoli bagijimisa okwamadoda, yibona abasabekayo. Kodwa ngizozama konke okusemandleni ami yize sengibanjwe ngumkhuhlanje,’’ kusho yena.
Lo mgijimi uthe uyaziqhenya ngerekhodi analo njengoba engekho umgijimi waKwaZulu-Natal omshiyayo ebangeni lakhe (10km) kwabancane.
UChili useke wamela isifundazwe emidlalweni kazwelonke yabancane izikhathi eziningi kanti nomqeqeshi wakhe uThubalethu Phaku uyayincoma indlela agijima ngayo.
“Uma uSlindile engaqhubeka nokuzimisela, ikusasa lakhe liqhakazile ekusubatheni. Wenza kahle kakhulu emijahweni asuke eyingxenye yayo,” kusho uPhaku.
UPhaku ayaziwa amagalelo akhe ekuphekeni abasubathi abasebancane. Abagijimi abangaphansi kwesandla sakhe uPutseletso Dladla, Adam Lipshitz noNtokozo Mkhize okungabanye babagijimi abasebancane abenza kahle eKZN.
ISpar Ladies inemizuliswano emine ukuze kuphume ozodla umhlanganiso bese ehlomula ngemoto nesamba semali.
Uzoqala eThekwini ngeSonto, ngo-Agasti 25 uye ePitoli, ngoSepthemba 9 ube seMgungundlovu bese uphethwa eGoli ngo-Okthoba 14.
Abasubathi abangu-20 abazophuma phambili edolobheni ngalinye bazothola amaphuzu.
Ophuma phambili uthola amaphuzu angu-20 bese ophuma indawo yesi-20 athole iphuzu elilodwa.
Ekugcineni ahlanganiswa wonke amaphuzu ohamba phambili kube nguye odla umhlanganiso. Ukuze umgijimi azibeke ethubeni lokuwina imoto kumele agijime yonke imijaho.
Services


text:
UZille akaxhumane nongqongqoshe - Zuma
2012-11-15 14:03
Cape Town - UNdunakulu waseWestern Cape uHelen Zille kumele axhumane nongqongqoshe ezingeni likazwelonke, uma efuna usizo ngodaba oluthinta abasebenzi basemapulazini, kusho uMengameli uJacob Zuma, ngoLwesine.
"Sifuna ukukubeka kucace ukuthi undunankulu unalo lonke ilungelo lokuxhumana nongqongqoshe bakazwelonke, kulungiswe udaba lwabasebenzi basemapulazini, unalo nelungelo lokuxhumana nezikhulu zakwaSA Police Services," kusho umkhulumeli kaZuma uMac Maharaj.
"Undunankulu kumele asebenzisane nozakwabo, alandele izinhlaka ezifanele kuze ezothola usizo aludingayo."
UZille ubhalele uZuma incwadi emcela ukuthi angenelele odabeni oluthinta umbhikisho wabasebenzi basemapulazini oqhubeka eDe Doorns.
"Isimo esingesihle esiqhubeka eWestern Cape sizochaphazela iNingizimu Afrika yonke uma singanqandwa ngokushesha," kusho incwadi kaZille.
UZille ucele uZuma noNgqongqoshe wezabaSebenzi uMildred Oliphant, wathi abazame ukulungisa isimo.
Abasebenzi basepulazini lamagilebhisi bangena esitelekeni samaholo, isiteleka sidonse isikhathi esiyisonto, bebefuna ukwenyuselwa amaholo afike ku-R150 ngosuku.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
FANELESIBONGE BENGU
IZIPHATHIMANDLA zendawo yokwenza imicimbi yomtakabani eThekwini, iNkosi Albert Luthuli International Convention Centre (ICC,) zithi zisaxoxisana noMasipala weTheku nenkampani yomculi wowokholo, uSfiso Ncwane, ukuxazulula umbango wabo ngale ndawo.
ISfiso Ncwane Communications ihlelela lo mculi wengoma ethi Kulungile Baba ikhonsathi yokuqopha i-DVD yakhe entsha ngo-Okthoba 27.
Ngakolunye uhlangothi uMasipala ufuna ukuba nomcimbi wokuqhathwa kwamaqembu emqhudelwaneni wamazwe ase-Afrika ozoba kuleli ngonyaka ozayo, i-Orange Africa Cup of Nations (Afcon) ngo-Okthoba 26. Lolu ngolunye lwezinsuku esezibekiswe yinkampani kaSifiso ukusebenzisa le ndawo.
Owezokuxhumana e-ICC, uSandy Le Brasse, utshele Isolezwe ukuthi ngeke akwazi ukuphefumula ngalolu daba njengoba besaxoxisana nabantu abathintekayo.
“Ngiyalwazi udaba lukaNcwane noMasipala kodwa angivumelekile ukuphawula ngalo. UNcwane yisikhasimende lethu ngakho izinto ezenzekayo sizozixoxa naye noMasipala,” kusho uLe Brasse.
Imenenja kaNcwane ebuye ibe yinkosikazi yakhe, uNkk Ayanda Ncwane, ucashunwe kwiSolezwe ethi uqashe le ndawo ngoMashi kodwa waze wakhokha ngoMeyi futhi unobufakazi balokho njengoba asayina inkontileka.
“Ngayikhokhela ukuyisebenzisela izinsuku ezimbili ngoba ngo-Okthoba 26 sizobe silungisa izinto ukuze ngakusasa sifike sesithinta lapha nalapha ngaphambi kwekhonsathi,” kusho yena.
Uthe ngokwazi kwakhe ikhonsathi izoqhubeka njengoba kuhleliwe.
Okhulumela uMasipala weTheku, uMnuz Thabo Mofokeng, uthe ngo-Okthoba 26 bazobe benomcimbi wokuqhathwa kwamaqembu angu 16 azodlala ku-Afcon kuleli ngoJanuwari kanti kulindeleke ukuthi indawo ize ilunge ngo-Okthoba 28.
“I-ICC izobe ingakulungele ukusingatha eminye imicimbi ngalesi sikhathi nekhonsathi kaNcwane nayo iyangena kulokhu. Abantu abathintekayo okuhlanganisa abeNcwane Communications bayakwazi lokhu,” kusho uMofokeng.
Services